text:
5.8.08
Nýggjasta undirstætt í Las Vegas
- Girls direct to you in 20 minutes, stendur á troyggjuni hjá meksikanska dronginum á The Strip í Las Vegas. Legg merki til illa kløddu gentuna í baksýni, til høgru fyri áhugaverda bilin, á niðaru myndini (Myndir: Birgir Kruse)
Las Vegas er sum eitt annað Disneyland. Men stovureint og meinaleyst familjuundirhald hóvar ikki øllum maktum. Undir øllum lýsingum, útferðum og upplivingum lúrir ein seksuelt eggjandi tóni, ið tykist sjálvsagdur á øllum gøtum í Vegas. Tekur tú myndir av einum sjáldsamum bili á einum gøtuhorni, stillar ein lættklødd genta seg til reiðar og poserar. Fram við glitrandi vegnum The Strip sæst nýggjasta undirstættin í Las Vegas – latínamerikanskir smádreingir, ið bjóða sær til at skaffa eina gentu eftir tjúgu minuttum. Bara til tín. Aftanfyri dreingirnar, sum helst eru ólógligir innflytarar, standa foreldur, ommur, abbar og heil húski úr Meksiko. Skakandi at síggja hesar nýggju amerikansku lagnir í heimsins elsta starvi í fríum falli on The Strip. Hetta er skjótast vaksandi staður í USA og eftir eitt tíðarskeið við familjuvinarligum undirhaldi livir Las Vegas aftur upp til gomlu orðini hjá Gram Parsons í sanginum Sin City: This Old Town's Filled With Sin, It'll Swallow You In...
at 9:09 PM
Labels: ferðafrásøgn


c: text/html

text:
Siglingarleiðin, ið fevnir um 25.000 kilometrar í Íshavinum, er gjøgnum Norðurhøv, Noregshav, Barentshav, Karahav, Laptevhav, Eystursibiriahav, Chuckihav, Beaufortshav, Baffinflógvan, Davisfjørðin og so út í Atlantshavið og heim aftur til Lorient í Bretagne í Fraklandi, har báturin er skrásettur.
Tara, sum er úr aluminium, er skonnart við tveimum mastrum, ið eru 27 metrar høgar og kunnu føra 400 fermetrar av segli. Bátslongdin er 36 metrar, breiddin 10 og Tara vigar 120 tons. Á heimasíðuni hjá felagsskapinum Tara ber til at fylgja við, síggja dagførdar myndir, og lesa loggbókina á fleiri málum. Og so ber eisini til at læra nøvnini á øllum teim mongu høvunum, ið fjala seg undir ivasama og nógv misbrúkta heitinum Arktis. Góða ferð!

robotstxt: allowed

filter: keep


text:
Tey skeið, ið verða boðin út til tey masterlesandi á fólkaheilsu, verða eisini boðin út til onnur at søkja sum stakskeið. Hetta verður gjørt í tann mun at tað eru pláss, eftir at masterlesandi hava teknað seg, Í summum førum eru fá pláss til taks fyri onnur enn tey masterlesandi.
Talan er, fyri várið 2018, um 5 skeið:
- Kvalitativ háttaløg
- Epidemiologi
- Gerontologi
- Immunologi og autoimmunar sjúkur
Tey, ið ynskja at søkja inn á hesi skeið, skulu søkja um upptøku til hvørt skeiðið sær og skulu lúka somu krøv til upptøku, sum aðrir studentar.
Upptøkukravið til staksleið á masterstigi er:
- BSc í sjúkrarøkt
- Ískoytisútbúgving á BSc stigi fyri heilsustarvsfólk
- Heilsuvísindalig útbúgving á bachelorstigi
- Aðrar viðkomandi bachelorútbúgvingar
Enn ber til at søkja og umsøkjarar fáa svar skjótast til ber.
Gjald fyri stakskeið er 5000 DKK fyri skeið, ið eru 15 ECTS, 2500 DKK fyri skeið, ið eru 7,5 ECTS, sum verður goldið gjøgnum gjaldsskipan, tá lesandi eru upptikin (kunning verður send lesandi)
Tilmelding fer fram við at útfylla umsóknarblaðið, ið fæst HER.
Umsókn og skjøl skulu sendast til lestur(at)setur.fo.


text:
Ávaringarskelti vara við vanda. Tey vera vanliga bert sett á støðum, har trupult er hjá tí ferðandi frammanundan at varnast vandan, ella har hann er munandi størri, enn tann ferðandi kann rokna við.
Ávaringarskelti eru tríhyrnt og hava spíska endan uppeftir. Tey hava reyða rond og hvíta grund við svørtum tekni, sum sigur frá vandanum.
Uttan fyri fjølbygt øki standa ávaringarskeltini vanliga 150 til 250 m framman fyri vandastaðið. Verður annar fráleiki nýttur, verður hann tilskilaður á undirskelti.
Á fjølbygdum øki kunnu skeltini verða sett nærri vandastaðnum uttan tilskilan av fráleika.


text:
Kvinnurnar taptu móti oddaliðnum
Kvinnur11-08-2017 - Jónfinn Petursson
Kvinnur, 13. umfar: HB – EB/Str./Skála 1-4
Í oysandi regni fingu vit eina áminning um at EB/Str/Skála er eitt sterkt lið, og at okkara ungu kvinnur eru á rættari kós.
Vit vóru væl við í fyrra hálvleiki, men tveir stórir persónligir feilir kostaðu, og var støðan 2-0 til gestirnar tá dómarin bríkslaði til hálvleik.
Vit høvdu eisini okkara kjansir, men sum ikki einaferð, so er tað sera trupult at fáa bóltin tað seinasta pettið inn um linjuna.
Seinni hálvleikur byrjaði sum fyrsti hevði verði, men eftir eina feilavlevering á miðum vølli, endar við at EB/Str/Skála ger tað til 3-0. Nú virkaði tað sum um luftin fór úr okkum, og stutt eftir var støðan 4-0.
Nú sá ikki gott út hjá okkum, men tvær útskiftningar og onkur rokering á liðnum, hevði við sær at vit fótaðu okkum aftur.
Seinastu 20 minuttirnar virkaði tað sum um okkara leikarar spakuliga funnu arbeiðshanskarnar fram aftur, og tá góðir 15 minuttir vóru eftir at leika, tók Milja sakirnar í egnar hendur, og driblaði framvið tveir leikarar og smekkaði til uttanfyri 16 meturin, og bólturin sat flott í málinum. Eitt fantastiska flott mál!
Vit eru við gott mót, tí vit eru øll samd um at hetta liðið, hóast hendinga afturstig, er á veg rætta vegin. Vit hava nógvar góðar leikarar, sum veruliga tíma at venja.
Komandi mikudag taka vit í móti B68 sum liggur niðarliga á talvuni, men vit vita at har fáa vit einki forerandi. Tveir teprir sigrar til okkum á Svangaskarði fortelja okkum, at vit skulu verða klár, og tað verða vit.
Vit gleða okkum til uppgávuna!
Koyr á, HB!!!!
HAGTØLINI
Kvinnur, 13 umfar: mikudagin 10. august 2017 kl. 19.30 í Gundadali
HB – EB/Str./Skála 1-4 (0-2)
0-1 Birna Johannesen 26’
0-2 Heidi Sevdal 41’
0-3 Ansy Sevdal 59’
0-4 Margunn Lindholm 70’
1-4 Milja R. Simonsen 73’
Gult kort: Nadja Johannesen og Marjun undir Kletti
Liðið: Simona Heinesen – Marjun undir Kletti, Julia Naomi Mortensen (Rannvá Mortensen 75), Milja R. Simonsen, Ninna Hansen, Ása á Reynatúgvu (liðsk.), Jónvá Hentze (Nadja Johannensen 46), Lea Hansen, Liljan av Fløtum, Elin Maria Isaksen (Sara Lamhauge 75) og Rebkka Benbakoura
Óbrúktir eykaleikarar: Maria Elsudóttir og Janita Ole-Jacobsen
Dagsins leikari: Milja R. Simonsen
Venjari: Allan Dybczak
Hjálparvenjari: Gissli Sveinbjørnsson
Dómari: Stephan Petursson
Hjálpardómarar: Andrass Thomsen og Jákup L. Stenberg
Meira info um kvinnurnar kann síggjast her.


text: Myndin omanfyri er áhugaverd fyri serliga okkum, sum minnast handilin hjá Karl F. Johansen. Karl hevði matvøru- & slaktarahandil í Steinagøtu frá 1920 til 1940, tá Karl andaðist. Handilin var á horninum Tórsgøta/Steinatún. Familjan helt fram at handla eftir 1940, og eg minnist væl, tá eftirkomararnir hjá Karl F stóðu fyri handlinum. Í 1977 skuldi Bøkjarabrekka og Jóannesar Paturssonargøta bindasta saman, og tá vóru húsini hjá Karl F, sum húsini og handilin vóru rópt, tikin niður. Løgið at hugsa sær, at tá var Tórsgøta ein av høvuðsgøtunum í Havn. Á myndini síggja vit ein ljóssteyra “lyktapela”, sum teir tá vóru nevndir. Hesir ljóssteyrar er søga, tí nú verða allir el-kaðalar lagdir í vegirnar. Komi at hugsa um pápa mín, sum var føddur í 1913 í húsi við Tórsgøtu til høgru longri uppi í brekkuni. Hann plagdi at siga okkum, at tey plagdu um veturin at skreiða á sledu oman Tórsgøtu og kappast um, hvør kom longst út á bryggjuna niðri í Vágsbotni. Økið í Steinatúni er nógv broytt hesi fýrati árini, síðani Bøkjarabrekka og Jóannesar Paturssonargøta vóru bundnar saman í 1977. (Vagnur)


text:
Fingramerki til netbankan sum app
Nú ber til at rita inn á netbankan sum app við tínum fingramerki.
Tað kunnu øll, sum hava iPhone 5s ella nýggjari
ella stýriskipanina Android við útgávu 6,0 ella nýggjari.
Soleiðis ritar tú inn á netbankan sum app við tínum
fingramerki:
Rita inn við loynitalinum, sum vanligt.
-
Trýst
á teir tríggjar prikkarnar ovast í høgra horni.
-
Vel
uppsetan.
-
Set í
verk “Innrita við tínum fingramerki”.
Nú kanst tú rita inn við at brúka fingramerkið, men tú kanst eisini rita inn við loynitalinum.
Av trygdarávum verður neyðugt at gera innritan av
fingramerki virkna av nýggjum, um loynitalið verður boytt.
Sí vegleiðing við myndum á leinkjuni niðanfyri.


text:
19. Jan 2018
Fótatraðk bjóðar til føstulávintsdans 10. februar.
15. Jan 2018
Upp á stovugólv í Funningi 27. januar 2018
09. Jan 2018
Føroyskur dansur verður tjúgunda kvøld 13. januar á Seglloftinum á Tvøroyri. Byrja verður kl 22.00 og kostnaður 50 kr. Dansifeløgini í oynni luttaka og øll eru hjartaliga vælkomin, ung sum eldri og roynd sum óroynd. Tvøroyrar Dansifelag ...
01. Jan 2018
Kunning um Sommerlejren og Nordlek 2018 Sláið Ring hevur skrivað feløgunum og Ung í Dansi soljóðandi bræv. Ung í dansi til Sommerlejren og Nordlek. Komandi summar...
19. Okt 2017
Kvæði og kvøðing í Norðurlandahúsinum Leygardagin hin 21. oktober 2017 skipa Sláið Ring og Norðurlandahúsið fyri almennum tiltaki um føroyskan dans. Dansináttin í Norðurlandahúsinum, sum Norðurlandahúsið og Sláið Ring hava skipað fyri í mong ár, er nú flutt frá sumrinum...
25. Sep 2017
Ferð til Sommerlejren og Nordlek 2018 í Falun í Svøríki
11. Sep 2017
Und í dansi hava aðalfund leygardagin 23. september 2017 kl. 12.00 á Háskúlanum
09. Sep 2017
Heystdansurn hjá Norðstreymoyar Dansifelag verður leygarkvøldið 30. september í Kvívik.


text:
Viðvíkjandi tilmeldingum
- Details
- Útgivið tann 03 September 2015
- Skriva hevur Hjørdis Verlandsdóttir Johansen
Viðvíkjandi tilmeldingum.
Kannið SPAM og Slettet post!
Fleiri siga seg hava funnið tilboðið har :/
Vinarliga svarið okkum sum skjótast!Øll tilmeldaði hava fingið tilboð um pláss.
Vinalriga svarið okkum, sum skjótast, so vit vita um næmingatalið røkkur minimum 10 næmingum fyri hvønn bólk ella ikki.
Nógv hava givið boð um, at tey taka av ella ikki, men vit bíða nú eftir at frætta frá tykkum, sum enn ikki hava svarað.
Vinarliga Hjørdis Verlandsdóttir Johansen


text:
Lønarmunur, niðursett tíð og harðskapur. Nøkur av mongum evnum úr rúgvuni, sum í stóran mun seta treytirnar fyri tilveruni hjá kvinnum í føroyska samfelagnum, her dagsskráin síðani tíðarinnar morgun hevur verið ásett av tí eina kyninum. Í almenna rúminum hava menn til fyri fáum árum síðani verið tað normala, meðan konufólk hava verið undantakið.
Men nógv er broytt og nógv er betrað, síðani 8. mars fyri fyrstu ferð varð hildin. Tó er framvegis nógv arbeiði at gera á veg móti málinum.
Lønarmunir
Vit hava í Føroyum eina áseting um, at kvinnur og menn skulu hava somu løn fyri sama arbeiði. Fyrr var illa, halda vit í dag, men ein áseting sum hendan er als eingin sjálvfylgja. Og tað er ikki okkara egna lóggávuvald á Tinghúsvegnum, sum av sínum eintingum tók stig til hesa lóggávu.
Ein belgisk flogterna, Gabrielle Defrenne, fór miðskeiðis í 1970unum til ES-dómstólin, tí hon ikki vildi finna seg í, at hon sum konufólk fekk lægri løn og varð noydd at fara á pensjón sum 40 ára gomul, meðan hennara mannligu starvsfelagar vóru betri løntir og kundu arbeiða, til teir gjørdust 55. Defrenne-málið førdi til tær fyrstu ES-ásetingarnar um javnstøðu millum kyn. Umvegis Danmark kom so hesin boðskapurin til Føroya, har javnstøðulógin frá 1994 ásetir, at kvinnur og menn skulu hava somu løn fyri sama arbeiði.
Niður í tíð
Defrenne ella ikki, lønarmunurin millum kvinnur og menn er framvegis risastórur, og eingi tekin í sól og mána eru um, at hann minkar komandi mongu árini.
Kvinnur arbeiða í nógv størri mun enn menn niðursetta tíð, og so leingi hetta er, tí at kvinnan ynskir tað, er eingin orsøk til at gera stórvegis hóvasták burturúr. Tí arbeiðið fyri javnstøðu snýr seg um at hava møguleika fyri at velja júst ta tilveruna, ið vit sum mennisku ynskja at liva. Tó eiga vit at hava í huga, at arbeiðir tú niðursetta tíð alt lívið, sæst hetta væl og virðiliga aftur í pensjónini.
Og tað er langt frá altíð, at niðursett tíð er eitt val. Alt ov ofta eru starvslýsingar at síggja, har hálv ella trífjórðingsstørv eru at fáa, og hetta serliga á økjum, har næstan bara kvinnur arbeiða. Eingin kann liva av eini hálvari løn í dagsins Føroyum, so siðvenjan at seta kvinnur niðursetta tíð, hóast tær ynskja tað øvuta, eigur at steðga.
Horustift og húsaófriður
Tá ið vit vóru ungar, brúktu vit sjálvandi horustift. Tí var tað ikki eitt hóskandi navn fyri blýantin, sum vit smurdu okkum um eyguni við? Eitt av mongum dømum um, at heiti og fyribrigdi, sum viðvíkja kroppi, útsjónd og kynslívi hjá kvinnum, hava havt niðrandi og moraliserandi heiti.
Horustiftin skifti vónandi navn, men framvegis kundi verið betri rúmd fyri veruleikanum hjá føroysku kvinnuni anno 2017 í okkara móðurmáli, sum framvegis hevur kallkyn sum útgangsstøði, og kvennkyn sum undantak.
Mánamorgnar hoyra vit ofta, at húsaófriður hevur verið í vikuskiftunum. Hetta hampiliga orðið sigur ikki stórvegis í sjálvum sær og kann fevna um so nógv: harðmæltan orðadrátt ella bardaga eftir eitt váttligt kvøld í býnum. Men tað kann sanniliga eisini fjala hendingar, har kvinnur verða knústar sundur av makanum, ofta meðan børnini eru til staðar.
Í 2016 fekk løgreglan útivið 100 fráboðanir um húsaófrið, og vit vita ikki, um talan var um harðskap móti kvinnum og børnum. Men vit vita, at Kvinnuhúsið í 2015 hevði 315 áheitanir, har harðskapur var orsøkin.
Harðskapur móti kvinnum er ein álvarsligur og syrgiligur trupulleiki, sum ikki hvørvur, bara tí at vit umdoypa hendingina ella tiga hana burtur.
Lívsneyðug vælferðartilboð
Onkur hevur sagt, at Margaret Thatcher kláraði at knúsa glasloftið, men at hon dró stigan við sær upp. Sambært Thatcher var kvinnustríð óneyðugt møsn. Tað hoyrir tó við til søguna, at børn hennara gingu á kostskúla, frá tí at tey vóru smá, so avbjóðingin at fáa børn og eina krevjandi yrkisleið at ganga í takt var neyvan nakað, sum the Iron Lady hevði fyri neyðini at brúka stórvegis krút uppá.
Men barnaansing og onnur tilboð í okkara vælferðarsamfelag eru lívsneyðug fyri eina tilveru í 21. øld. Vit skulu ongantíð noyða kvinnur at velja millum at fáa børn og at vera virknar á arbeiðsmarknaðinum. Hetta gerst bara við eini støðugari menning av vælferðartilboðum, so sum barnaansing og røktarheimsplássum, so at okkara yngstu og okkara eldru hava góð kor. Tí tað vísir seg ferð eftir ferð, at tað eru kvinnur, sum hava høvuðsábyrgdina av trivnaðinum hjá yngra og eldra ættarliðnum í familjuni.
Vunnin rættindi skulu verjast, og nýggj rættindi skulu vinnast. Og tey detta ikki av himni niður í okkara favn. Tað er altíð onkur, antin einstaklingar ella bólkar, sum hava tikið tað neyðuga stríðið fyri tí, sum vit í dag halda vera ein sjálvfylgja. Tí er 8. mars framvegis bæði ein veitslu- og ein stríðsdagur.
Góðan 8. mars øll somul!


text:
- Hvørjar eru afturvendandi orsøkirnar fyri vanlukkum á sjónum? Hendan og aðrar sera umráðandi spurningar fæst eitt kvalifiserað boð uppá í dag.
Annbjørg á Høvdanum, vinnusálarfrøðingur leggur í dag fram úrslit av gransking, har hon hevur savnað inn hagtøl og greinað vanlukkur á sjonum.
Hetta hendir á Sjónámi í Klaksvík, har dagurin er settur av til at greina vanlukkur á sjónum. Tað eru manningarfeløgini saman við Annbjørg á Høvdanum, vinnusálarfrøðingi, sum skipa fyri ráðstevnuni. Á skránni verða upplýsandi fyrilestrar og kjak.
Annbjørg á Høvdanum fer at leggja úrslit um vanlukkur hjá sjómonnum meldaðar til vanlukkutryggingarráðið frá 1972 -2014 og greiða frá, hvat hesi tøl siga okkum.
Fyri at fáa hagtøl til vega stuðlaðu manningarfeløgini eini verkætlan til at gjøgnumganga 40 árgangir av vanlukkum á sjónum, ið eru skrásettar hjá vanlukkutryggingarráðnum í tíðarskeiðinum 1972-2012.
Tað kom m.a. fram, at í hesum 40 ára tíðarskeiði hava 115 fólk latið lív í sínum arbeiði á sjónum og heili 23% av teimum vanlukkunum, sum vórðu fráboðaðar, viðførdu varandi mein.
Nú er klárt til næsta stig. Feløgini hava søkt og fingið játtað stuðul úr Sjúkrakassagrunninum til at hagtalsviðgera og greina vanlukkutøl frá føroysku sjóvinnuni, soleiðis at trygd á sjónum kann mennast út frá eini skipaðari vitan um okkara egna flota og tær vanlukkur, ið vit hava havt í Føroyum.
Eftir ætlan koma úrslitini frá greiningini av tilfarinum m.a at:
- Vísa á afturvendandi orsøkir fyri vanlukkum
- Vísa á títtleikan av ymiskum vanlukkum innan ymiskar skipabólkar
- Vísa á sermerktar vandastøður innan ávísu skipabólkarnar


text:
Tú veitst hvat klokkan er sligin, tá hon skal flytast ein tíma aftur, og tá maðurin byrjar at tosa um, at hann má minnast til at skifta summardekkini um til vetrardekk. Longu? Vit hava akra verið í summarferiu!
Men “den er god nok”, Skælingsfjall er hvítnað um toppin, og inni í stovuni blomstra bæði hin hvíti og hin pinkfarvaði novemberkaktusin. Og í messenger koma eini boð fyri og annað eftir:
“Hvat ynskja børnini sær í jólagávu?”
Huff, “same procedure every year”, løgið, eg ikki havi funnið útav tí enn, at hesir spurningarnir fara at koma, og at eg havi skrivað niður so hvørt hvat børnini mangla. Men eg útseti tað hvørt ár, so endin er tann, at eg má leggja høvdið í blot fyri at vita, hvat tey burdu manglað, sum kundi verið ein góð jólagáva, og sum eg ikki sjálv longu havi keypt.
Tann elsti, til dømis. Tá man fer av landinum, so skrivar hann bæði eitt og annað sum hann manglar, og sum hann ynskir sær, sum eg endi við at keypa. Tá eg havi keypt, hugsi eg, “hatta kundi verið ein góð gáva frá ommuni og abbanum, men tað má blíva næstu ferð, tí nú havi eg longu keypt.”
Mitt ímillum allar hinar avtalurnar poppar knappliga ein innbjóðing upp í outlook, um at nú er tíðin komin til at fyrireika árliga jólafrokostin, og “minnist til at taka øll tey góðu hugskotini við á fund!" Lokala kaféin diskar upp við j-degi, og lýsingarbløðini eru á tremur við tilboðum við piparnøtum, mandarinum, rís og kirsuberjasós. Og ikki at gloyma miðlingin, sum fylti runt fyrr í vikuni. Mamusa novemberkaktus fylti 10 ár og hevði bjóðað dreingjunum í flokkinum út at bowla. Til teirra, ið hugsa, um hetta kann loysa seg, er svarið eitt greitt ja! Vit koyrdu við býarbussinum úr Kollafirði (ja, hann koyrir heilt norð her og tað er ókeypis) til Havnar, fóru av við svimjihøllina og so beint í bowlinghøllina.
Børnini bowla ein tíma, fáa burgara, chips og sodavatn og ein ís. Og føðingardagsbarnið fær eina lítla gávu frá bowlinghøllini. Fólkini, sum arbeiða har, eru so blíð eisini, og pen! Tann eini mannligi verturin bleiv við at siga “góða” við meg og bjóðaði kaffi “on the house”. Well, ein fínur máti at fáa mammu at føla, at hon eisini er nakað serligt. Og har var onki óført. Tá man spurdi um eitthvørt var svarið “ja taveidenn tú skal fáa”. Tað besta av øllum, onki upptak! Alt hetta fyri 90 kr. fyri hvørt barn. Fantastiskt! Og tá alt var liðugt, so spældu børnini eina løtu við allar spælimaskinurnar, onkur hugdi eftir “Ramasjang” og eg drakk ein kaffi aftrat. So yvir aftur í bussskýlið, upp í bussin, ein rundtúr í Havn og so norðaftur. Akra fyri.


text:
Kunning vegna Svimjisamband Føroya
Næsta ár fer evropeiska svimjisambandið LEN at broyta sín junioraldur, frá at vera gentur 15-16 ár og dreingir 17-18 ár við ársenda, til at vera gentur 14-17 ár og dreingir 15-18 ár. Hetta er sami junioraldur sum FINA longu brúkar, og fáa vit sostatt tá somu aldursavmarking til evropeisku juniormeistarastevnuna EJM, sum til alheims juniormeistarastevnuna HJM.
Gentur fara sostatt at kunna vera ‘veruligir’ juniorar í evropeiskum høpi bæði eitt ár fyrri og seinni, og dreingir tvey ár fyrri. Umframt at forskjótilsið millum nær gentur og dreingir minkar við einum ári, til nær tey sleppa til (og vaksa frá) EJM.
Í Føroyum hava vit brúkt junioraldurin hjá LEN sum ovasta mark fyri hvussu leingi at svimjarar sleppa at kalla seg fyri juniorar, og harvið luttaka á JuniorMeistarstevnuni og seta føroysk juniormet. Vit hava ikki havt eitt niðasta aldursmark fyri hvør sum kann luttaka á JM og seta føroysk juniormet, og tí er tað at vit koma í støður sum tá ið t.d. Sára R. Nysted og Vár E. Eidesgaard seta føroysk juniormet uttan fyri tað at kunna luttaka á EJM.
Í norðurlendskum høpi hava vit brúkt aldursbýtið hjá LEN, tó við tí lítla ‘twist’ at norðurlendska juniormeistarastevnan NJM sum liggur í desember er fyri teir aldursbólkar sum hava aldur til næstkomandi EJM. Tað vil siga, at teir í veruleikanum eru forskotnir eitt ár niðureftir. Tankagongdin er so vítt eg veit, at NJM er partur av fyrireikingini til næstkomandi EJM.
Á fundi í Reykjavík nú í januar komu norðurlendsku ‘sportsjefarnir’ við einum tilmæli, at norðurlendska svimjisambandið NSF nú á aðalfundi í Bergen í mai mánaða skal samtykkja at skifta til sama aldursbýti sum LEN nú skiftir til hin 1. januar 2016. Tað vil væl siga við hasum forskjótilsinum á einum ári niðureftir til NJM, so leingi sum NJM liggur í desember mánaða.
Danir kunngjørdu so her í vikuni eitt nýtt aldursbýti í Danmark, sum fer at minna um tað hjá LEN og FINA, tó undantikið tað yngsta árið. Tey fara at skifta til at juniorar eru gentur 15-17 ár og dreingir 16-18 ár, og innføra so éin aldursbólk kallaður “Årgang” sum er gentur 12-14 ár og dreingir 13-15 ár, og kalla síðani alt sum er yngri enn tað fyri “Børn”.
Junioraldur í FINA, LEN, NSF, Danmark og Føroyum
Stóri spurningurin er so nú, hvat vit í Føroyum fara at gera. Starvsnevnd SSF hevur regluliga umrøðt verandi aldursbólkar, og haldi eg meg kunna siga vegna okkum øll at verandi skipan er óhaldbær.
Hetta millum annað tí at (og her kemur mín kepp-hestur …) at tað er ov trupult hjá meinigum fólki at finna útav, hvat barn nú er í til dømis bólki 2 hjá gentum. Samstundis sum vit í praksis forskjóta bólkarnar aftur, so at tað ikki bara er bólkur 2 sum svimur t.d. leygardag seinnapart, men so gott sum konsekvent ‘bólkur 2 hjá gentum og bólkur 3 hjá dreingjum’, sum er hin svimjinørduti mátin at t.d. í ár siga ‘gentur og dreingir fødd í 2003 og 2004’.
Í altjóða høpi er tað nokk meira enn fyrimunur enn ein vansi fyri okkum, at aldursavmarkingarnar til EJM og NJM fara at umfata fleiri árgangir. Hetta tí at árgangirnir hjá okkum (tíverri) umfata so mikið fáat svimjarar, av hóparnir til EJM og NJM eftir røttum eru í so fáir svimjarar í mun til leiðarar. Og hvussu ofta hava vit ikki hoyrt hin setningin, at hendan ella handan ‘hevur klárað kravtíð til EJM, men er ov ung’.
Starvsnevnd SSF hevur ikki nakrar konkretar ætlanir beint nú, at broyta aldursbólkingina hjá okkum. Men tað liggur nokk í kortunum, at okkurt má gerast.
Vegna starvsnevnd SSF
Rókur í Jákupsstovu


text:
Othello (sjónleikur)
Othello er ein sjónleikur eftir William Shakespeare. Í 2008 varð hesin leikur framførdur í Føroyum av leikbólkinum HUÐRAR.
Innihaldsyvirlit
Sjónleikurin Othello, sum Huðrar framførdi í Føroyum í 2008[rætta | rætta wikitekst]
Leikarar[rætta | rætta wikitekst]
- Sóley Danielsen: Áhugaleikari, høvuðsábyrgd av leikinum. (Sjónleikarhúsið - Hedvig Westerlund Kapnas).
- Búi Rouch: Áhugaleikari, áhugadansari (Dramaverkstaðið - Hjørdis Johansen)
- Durita Dahl Andreassen: Áhugaleikari (Dramaverkstaðið - Hjørdis Johansen)
- Dávur Djurhuus: Áhugaleikari, áhugayrkjari (Dramaverkstaðið - Hjørdis Johansen)
- Tjóðhild Patursson: Áhugaleikari (Dramaverkstaðið - Hjørdis Johansen)
- Jákup Wardum: Áhugaleikari (Sjónleikarhúsið - Hedvig Westerlund)
- Edvard Skúvadal: Áhugaleikari (Sjónleikarhúsið - Hedvig Westerlund)
- Petur Meinhard Elleby Andersen: Ahugaleikari (Dramaverkstaðið- Hjørdis Johansen)
Tónleikarar og tónasmiðir[rætta | rætta wikitekst]
- Búgvi J. Magnusson: Trummur, høvuðsábyrgd av tónleikinum – (Rógvi á Rógvu, Lars Wagner, Jónleif Jensen, MGK hjá Leivi Thomsen)
- John Ivar Venned: Guitar – (Karl Anton Klein)
- Ísak Petersen: Bass – (Arnold Ludvig, Edvard Nyholm Debes, MGK hjá Leivi Thomsen)
- Mattias Kapnas: Klaver – (Musikkskúlin)
- Kjartan Nolsøe Jespersen: Cello – (Musikkskúlin)
- Jensa Højgaard Dam: Klaver -(Musikkskúlin)
- Leikstjóri: Hans Tórgarð - Sjónleikari.
- Koregrafur/dansari: Jóna Thomsen - Dansari.
Søgugongdin í Othello[rætta | rætta wikitekst]
..."Hart stríð stendur í 1571 millum Venesia og Turkaland, sum bæði kanna sær oynna Kýpros. Herovasti hjá Venesia er hin gløggi og djarvi Othello, ið er nekari ella - sum tá var sagt – móri. Nú hendir tað, at Othello og ein vøkur genta úr Venesia, Desdemona, fáa hug hvørt á øðrum. Men Jago, vinmaður Othello, ger av at beina fyri lukku teirra. Burtur úr hesum hendingum hevur Shakesperare skapt ein tíðarleysan leik um kærleika og óndskap, góðtrúni og øvundsjúku "...
Hví Othello?[rætta | rætta wikitekst]
Orsøkin, til at júst hesin leikur varð valdur, eru berandi evnini í leikinum: øvund, góðtrúni og manipulatión. Evnini øvund, góðtrúni og manipulatión, eru tíðarleys evni, og síggjast aftur í maktstríðnum í flest øllum samfeløgum; eisini í tí føroyska. Til dømis síggja vit sera nógvan líkskap millum tað, sum gongur fyri seg í leikinum Othello, og tað, ið fer fram í politiska stríðnum í Føroyum. Í søguni Othello er persónurin Jago, sum hevur ein avskeplaðan moral, misnýtir sín myndugleika og gongur á odda í maktspælinum um hægsta sessin í herinum á Kýpros. Av tí, at hann sleppur so lætt frá sínum gerðum, og at fólk trúgva honum, sleppur hann mest sum at stýra sínum medmenniskjum. Hetta endar við einari vanlagnu, har fleiri fólk lata lív orsakað av hansara maktspæli og teirra manglandi evni at uppfata tað.
Tulking[rætta | rætta wikitekst]
Av tí, at handritið er sera drúgt og leggur upp til eina 4 tímar langa framførslu, høvdu tey stytt nøkur brot í leikinum munandi, soleiðis at spælitíðin er uml. 90 minuttir; tó verður hildið fast um kjarnuna í søguni. Tey niðurstyttu brotini, verða lýst við øðrvísi miðlum, sum tónleiki, ljósið, rørslum og dansi. Hetta gevur leikinum sera nútímans, frískan og ungdómligan dám. Leikurin rørir á henda háttt eisini eitt sindur við tað surrealistiska. Hesir “alternativu” miðlarnir, vit hava nýtt á pallinum, hava serliga verið uppi at venda í kjakinum kring leikin. Var hetta bara fjas? Ein roynd at gera eitt “show”? Ella var virði í hesum pørtum? Góvu teir leikinum nakað?
Leikbólkurin saman við øllum teimum, ið standa rundan um uppsetingina av leikinum, vóru sera spent uppá, hvussu leikurin fór at verða móttikin uttanfyri Føroyar.
Leikurin framførdur í Lettlandi[rætta | rætta wikitekst]
Ungdómsleikbólkurin HUÐRAR var, ígjøgnum Meginfelag áhugaleikara Føroya (MáF), útvaldur til sjónleikafestival í Riga, høvuðsstaðnum í Lettlandi. HUÐRAR, ið er ein sjálvstøðugur ungdómsleikbólkur, var fegin um hendan møguleikan at sýna fram leikin uttanlands og menna listarligu førleikarnar. Festivalurin, leikbólkurin var útvaldur til, kallast NEATA - festivalurin. NEATA er paraplyfelagsskapurin fyri øll meginfeløg fyri áhugaleik í teimum norðurlendsku og baltisku londunum. Endamál felagsins og endamálið við festivalinum er at menna norðurlendska/baltiska netverkið innan leiklist og skapa eitt forum, ið kann geva íblástur og nýhugsan til menning av áhugaleiki í hesum londum. Hetta er fimmti NEATA – festivalurin, ið skipað var fyri. Festivalurin verður hildin annaðhvørt ár og ferðast millum tey lond, ið eru við í NEATA. Hann hevur higartil verið í Litava, Svøríki, Estlandi og í 2006 í Føroyum.
Teir leikbólkar, ið luttóku, vóru útvaldir av meginfeløgunum fyri áhugaleik í teimum ymsu londunum í NEATA. Hetta gjørdi, at festivalurin hevði høga góðsku, og var tí sera gevandi fyri luttakararnar. Luttakararnir høvdu eisini møguleika at fara á ymiskar verksmiðjur, har arbeitt var við sjónleiki av ymsum slag. Skipað var fyri kjaki eftir hvønn leik, soleiðis at hvør leikbólkur fekk eftirmeting at arbeiða víðari við. Eftirmetingarnar av framførsluni hjá HUÐRUM vóru sera rósandi; dentur var lagdur á framúr gott spæl hjá øllum leikarunum og góðan tónleik á høgnum støði. Danska umboðið í NEATA nevndi leikbólkin HUÐRAR at verða hæddarpunktið á øllum festivalinum.


text:
Tíðindasavn
Aðalfundur hjá ÍSB
ÍSB hevði aðalfund mikukvøldið 21. mars.Fitt av fólki vóru møtt upp til fundin, sum var í matarhøllini í svimjihøllini. Tveir nevndarlimir stóðu fyri vali, ...
Øssur er ársins boccia-leikari
Til FM kappingina í boccia verður avdúkað hvør er ársins boccia-leikari, og tann heiðurin fekk Øssur Gudmundssen úr Smæruni. Øssur hevur luttikið í venjingum ...
Tórður og Dánjal Jákup føroyameistarar
ÍSB hevur skipað fyri FM í boccia, kappingin var í badmintonhøllini í Gundadali. Úrslitið gjørdist at Tórður Hjalt Jacobsen og Dánjal Jákup Djurhus gjørdust føroyameistarar ...
Turid rann við Paralympiska kyndlinum
Havnakvinnan Turid Samróð greiddi frá tá hon rann við PL-faklinum í sendingini góðan morgun Føroyar. Í sendingini greiddi hon frá hvussu hon hoyrdi um tiltakið, ...
Aðalfundur
Aðalfundur ÍSB hevur aðalfund: Mikudagin 21. mars 2012, kl 19.00. Í kaffistovuni í svimjihøllin, Gundadalur. Skrá sambært lógunum. Ítróttasamband fyri brekað ...
FM í borðtennis
Hósdagin 15. mars skipaði ÍSB fyri FM í borðtennis. Kappingin var í fimleikahøllini á Læraraskúlanum og úrslitið gjørdist at Unn Mortensen úr Smæruni vann gull, ...
Ítróttafelagið Svanur trý ár á baki
Trý ár eru liðin síðan fyrsta ítróttafelag fyri fólk við tarni sá dagsins ljós. Ítróttafelagið Svanur varð sett á stovn í marts 2009, og í ...
FM í svimjing
Síðsta FM kappingin hjá ÍSB í ár verður í svimjing. Eins og undanfarin ár verður kappingin í høllini í Gundadali. Svimjararnir møta kl 17.00 og ...
FM í boccia
Stóra FM-kappingin í boccia verður leygardagin 24. mars í badmintonhøllini í Havn. Kappast verður í tveimum bólkum, spælarar við rørslutarni og spælarar við menningartarni. ...
FM í borðtennis
FM í borðtennis verður í fimleikahøllini í Venjingarskúlanum, 15. mars, kl 16.00. Tað hevur alstóran týdning, at møtt verður til tíðina!!! Luttakarar verða bidnir um ...
Smæran: Væleydna boccia-kapping
Sunnudagin 26/02 var tann síðsta av trimum kappingum hildin. Um 20 fólk vóru til staðar, og herav luttóku um helvtin í kappingunum. Tað endiliga úrslitið ...
Skeið fyri venjarum hjá børnum og ungum
Skeið fyri venjarum, hjá børnum og ungum- Ítróttur fyri børn og ung. Tann 13-14 apríl 2012 verður skipað fyri enn einum skeiði fyri venjarum og ...
Valdemar vann í bocciakapping hjá Svani
Ítróttafelagið Svanur skrivar á heimasíðuni www.svanur.fo: Týskvøldið var annað umfar í Grand Prixkappingini í boccia spælt í skúlanum við Løkin. Undirtøkan hevur ofta verið góð, ...
Hvør vinnur Javnasteypið?
Komandi sunnudag verður síðsta umfar í Grand Prix kappingini í boccia, sum ítróttafelagið Smæran skipar fyri. Javni hevur latið eitt ferðasteyp til kappingina, og sunnudagin ...
Vetrarkapping í borðtennis
Vetrarkappingin í borðtennis, sum upprunaliga skuldi vera í desembur, men varð avlýst vegna veður, hevur verið í dag. 7 luttakarar møttu og vóru hesi ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Tey eru nú liðug við síðsta finalupart á Køge Open 2017, har fleiri føroyingar eisini royndu seg. Og tað varð til nøkur heiðursmerki eisini.
Í 50 rygg fyri gentur vann Elisabeth Erlendsdóttir (2005) úr Havnar Svimjifelag bronsu, við tíðini 33.56. Hetta í aldursbólkinum 2005-2006.
Og í somu grein vann Alisa Vestergård (2003) úr Suðuroyar Svimjifelag bronsu í aldursbólkinum 2003-2004, við tíðini 32.30.
Í 100 firvald fyri gentur vann Elisabeth Erlendsdóttir (2005) úr Havnar Svimjfelag silvur, við tíðini 1:13.94. Hetta í aldursbólkinum 2005-2006.
Í 50 frí fyri gentur vann Kristina í Skála (2005) úr Havnar Svimjifelag bronsu, við tíðini 30.33. Hetta í aldursbólkinum 2005-2006.
Og í somu grein vann Alisa Vestergård (2003) úr Suðuroyar Svimjifelag bronsu, í heldur modbydeligu ‘útskiljingskapping’, har tey svimja kappinginga umaftur og umaftur, og hvørja ferð taka spakuligasta frá, til bara 2 eru eftir.
Alisa kappaðist í bólkinum fyri tey sum eru fødd millum 1919 og 2004.
Og í 100 bringu fyri gentur vann Sólvá A. Sigurðsson (2002) úr Ægir silvur, við tíðini 1:19.06. Hetta í aldursbólkinum 1919-2002.


text:
Tíðirnar eru góðar og alt peikar rætta vegin. Fólkatalið veksur, alingin og partar av fiskivinnuni blóma, ferðavinnan blómar og pengarnir fossa inn í samfelagið. Men tað eru nøkur, sum ikki merkja henda ágóðan og heldur verða sett út á eitt síðuspor, sum tað kann vera ringt at koma burturúr – í góðum tíðum er tað ikki júst sosialpolitikkurin, sum verður raðfestur. Hann plagar ikki at fáa týdning fyrr enn samfelagið fer at koyra hinvegin aftur, og tá er tað, at pengarnir mangla.
Í blaðnum í dag viðgera vit íbúðarneyðina, sum serliga rakar tey við einari inntøku, og sum ikki hava ráð at byggja síni egnu hús, ella bara ynskja sær ein leigubústað. Tey kenna sviðan av øktu húsaprísunum og leiguprísunum, sum fylgja við. Vøksturin í ferðavinnuni hevur eisini við sær, at alt fleiri privat, sum annars kundu leigað til vanliga føroyingin, heldur velja at leiga sín bústað til ferðafólk umvegis AirBnB, ger ikki støðuna betri.
Tað snýr seg alt um pengar – á privata marknaðinum snýr tað seg um at tjena pengar, meðan tað almenna roynir at halda aftur. Og mitt ímillum liggja tey, sum ikki hava fíggjarliga orku at lyfta seg skynsamt inn á bústaðarmarknaðin.
Bústaðir hevur eina fjølbroytta skrá í sínum tilboðum. Har er nakað fyri tey, sum hava pengar, og nakað til tey, sum hava minni at gera gott við. Har er nakað fyri ung og nakað fyri gomul. Men tað er líkasum, at øll peika eftir Bústøðum fyri sjálvi at sleppa undan at gera nakað.
Her burdu politikarar tikið í egnan barm og ásannað, at tað hjálpir einki upp á íbúðarneyðina bara at peika eftir Bústøðum. Tað snýr seg bæði um lands- og kommunalar myndugleikar, sum saman við fakfeløgum og øðrum íleggjarum kundu tikið seg saman við byggifyritøkur um at byggja bústaðir. Hvør sigur, at tað bert skulu vera Bústaðir, sum skulu byggja bíligt? Tað ber væl til at gera nýggj íbúðarfeløg, sum kunnu standa fyri stórum verkætlanum. Tað snýr seg um vilja og ikki bara stóran profitt her og nú.


text:
Minnissteinur yvir Poul F avdúkaður.
Nógv fólk var komið saman í Froðba seinnapartin sunnudagin 17. juni 2007, tá minnissteinur yvir skaldið Poul F. Joensen varð avdúkaður. Tað er Lions Club Suðuroy, sum hevur tikið stig til at reisa hetta minnið um eitt av okkara gitnastu skaldum. Talan er um ein stein, sum er tikin úr haganum í Sumba við vælvild frá eigarunum. Og í steinin er so sett ein andlitsmynd av skaldinum, sum er gjørd hjá Nordisk Metalkunst hjá Kalsing í Danmark. Árni Ziska, steinhøggari, hevur syrgt fyri teksti og plássinum til myndina á steininum. Økið, har steinurin stendur, hevur Trúgvi Gudmundarson, grótlaðari, laðað. Minnissteinurin stendur við sonevnda Tarvafjósið í Froðba, tætt við heimið, í Kelduni, hjá Poul F. Joensen.
Hátíðarløtan byrjaði við at Óli Holm vegna Lions Club Suðuroy flutti fram røðu, skaldinum til heiðurs, har hann endaði við seinasta ørindi úr Langtan úr Útlegd. Eftir hetta segði Vilborg Michelsen, dóttir Poul F. nøkur orð, har hon greiddi frá um persónin Poul F., soleiðis sum tey kendu hann. Vilborg avdúkaði eftir hetta minnissteinin og takkaði Lions Club Suðuroy fyri at hava tikið stig til hendan minnisvarða um pápan. Vilborg takkaði eisini Hanus G. Johansen fyri at hava gjørt pápan so livandi aftur. Tá minnissteinurin varð avdúkaður, sang Hanus G. Johansen eisini nakrar sangir, har Poul F. átti orðini og Hanus hevði sett lag til.
Hanus G. Johansen sang nakrar sangir, har Poul F átti orðini og Hanus sjálvur løgini.


text:
Bókin lýsir skilnaðin ímillum tey ymisku fiskasløgini og hugt verður eftir innaru og uttaru eyðkennunum, við denti lagdur á tey uttaru eyðkennini; eyðkenni, ið síggjast við berum eygum.
Bókin er ætlað undirvísingini í miðnámskúlunum og á Fróðskaparsetrinum og annars øllum, ið hava áhuga fyri fiski.
Bókin byrjar við at geva eina almenna lýsing av fiski, og hvussu nógv fiskasløg vit kenna í dag.
Síðani verður greitt frá útsjóndini á fiski og nøkrum grundleggjandi hugtøkum um fisk.
Greitt verður í stuttum frá vistskipanini á Føroyabanka og fiskinum, sum heldur til á Bankanum.
Eftir hetta verður farið at greiða frá djóraskipanini, og hvussu fiskur og aðrar livandi verur verða bólkaðar við støði í felags eyðkennum.
At enda verður tikið saman um eyðkennini hjá fiskunum, sum eru umrøddir í bókini.
Bókin lýsir skilnaðin ímillum tey ymisku fiskasløgini og hugt verður eftir innaru og uttaru eyðkennunum, við denti lagdur á tey uttaru eyðkennini; eyðkenni, ið síggjast við berum eygum.
Bókin er ætlað undirvísingini í miðnámskúlunum og á Fróðskaparsetrinum og annars øllum, ið hava áhuga fyri fiski.


text:
Hitaútbúnaður skal gerast á tryggan hátt við atliti at trygd, orku og inniluft.
Hitaútbúnaður er útbúnaður at hita bygningin upp við og kann t.d. vera oljufýrur, sólhitaútbúnaður, dagsljósfangarar o.s.fr.
Hita- og køliútbúnaður skal dimensjónerast, gerast, stillast og avhendast, sum ávíst í “DS 469, Varme- og køleanlæg i bygninger”.
“DS 469, Varme- og køleanlæg i bygninger” fevnir um øll sløg av hita- og køliútbúnaði, sum hava til endamáls at veita rúmum, bygningum og annars tilknýttum skipanum hita ella køling. Hitamiðilin kann sostatt t.d. vera vatn, luft ella el.
Nýtsluvatnsskipan skal gerast soleiðis, at vandin fyri gróðri av legionellabakterium avmarkast mest møguligt.
Fyri at avmarka vandan fyri gróðri av legionellabakterium í heita vatninum mest møguligt, eiga tiltøk at gerast fyri at forða hesum, t.d. við at vatnið kann hitast nóg nógv sbrt. “DS 439, Norm for vandinstallationer”.
Ringrásarpumpur í hita-, heittvatns-, jørðhita- og køliútbúnaði skulu lúka krøvini í “EU-forordning nr. 641/2009/EF”.


text:
Adidas Gazelle í svørtum og hvítum! Klassiskir og penir kondiskógvar. Eg eri rættiliga kræsin, tá tað snýr seg um kondiskógvar (kul orð!), men hesir høvdu føturnir hjá mær verið glaðir fyri.
Daniel Wellington ur... Veruliga ynski eg mær eitt nikkulfrítt ur, tá eg ikki toli nikkul og eri tengd av at ganga við uri. Hattar har við at taka telefonina støðugt upp úr lummanum fyri at vita, hvat klokkan er og síðani gloyma tað.... Not a fan!
Stella Mccartney Falabella! Lekkur, rúmlig taska!
Trench coat'ish jakka frá & Other Stories. Royndi hann eina ferð, og eg fall fyri honum beinanvegin. Hann var tó einans í einari stødd og ov stórur.
Eames stól. Einfaldur, men so flottur!
Lyngby vasar. Ein retro klassikari við einkultum linjum og detaljum.


text:
Johan Dahl
Johan Dahl (føddur 19. september 1959) er føroyskur politikari og vinnulívsmaður. Hann er uppvaksin í Fámjin, hann er sonur Jógvan Dahl, sála, úr Vági og Ebbu, fødd Albinus, sála, úr Fámjin. Hann er giftur við Lindu Herdalur. Johan hevur verið landsstýrismaður í Vinnumálum síðan 2008. Hann hevur bankaútbúgving og ávís prógv innan merconom. Sum ungur arbeiddi hann í Sjóvinnubankanum, og í 1982 gjørdist hann stjóri í Vágs Skipasmiðju, sum A/S J. Dahl átti. Johan er eftirkomari hjá Dahl familjuni í Vági, sum stovnaðu fyritøkuna á Gørðunum. Hann var stjóri har til 1990. Síðan var hann stjóri í World Seafood 1991–1992, stjóri í Sp/f Faromar frá 1997, stjóri í Faroe Coldstores frá 1998, stjóri á Kollafjørð Pelagic og stjóri fyri frystigoymsluna Kloosterboer Terminal Faroe Islands í Kollafirði. Hann var stýrislimur í Føroya Arbeiðsgevarafelag 1982–1990 og stýrisformaður í Seamark Scandinavia A/S 2004–2007.
Johan Dahl hevur verið valdur inn á Føroya Løgting síðan 2002, og hevur sum løgtingslimur verið limur í Vinnunevndini 2002–2006, limur í Fíggjarnevndini 2002–2004, limur 2002–2004 og formaður 2004–2008 í Uttanríkisnevndini umframt næstformaður 2004–2006 og formaður 2006–2008 í Vinnunevndini. Johan Dahl bleiv útnevndur til fiskimálaráðharra í tí fyrstu stjórnini hjá Jóannes Ejdesgaard hin 3. februar 2004, men bleiv koyrdur longu 23. februar, eftir at nógv hevði verið frammi í føroysku fjølmiðlunum um ymiskt frá hansara fortíð. Hann hevur verið vinnumálaráðharri síðan 26. september 2008, og var virkandi fiskimálaráðharri frá 4. mai til 14. november 2011. Johan Dahl hevur eisini verið næstformaður Sambandsflokksins síðan 2007.


text:
Wikipedia:VisualEditor
VisualEditor er eitt tól, ið gevur okkum møguleikan at skriva og rætta síður á Wikipediu uttan at brúka wiki-kotur. Bæði VisualEditor og tann gamli tekstrættarin eru sjálvvirkandi atkomuligir fyri allir skrásettir brúkarar á øllum greinasíðum. Fyri at rætta beinleiðis í wikitekstinum, brúka so í staðin "Rætta wikitekst" - ritstjórnaran.
Feilmeldingar eru vælkomnar á Wikipedia:VisualEditor/Afturmeldingar. Vit hava brúk fyri tínari hjálp fyri at finna fram til feilir og fyri at hjálpa nýggjum brúkarum.
VisualEditor er enn á fyrsta royndarstøði. Sjálvt um royndir brúkarar kanska føla seg tryggari við at rætta beinleiðis í wikitekstinum, eru tað fleiri av VE-eginleikunum, sum eru meira brúkaravinarligir enn teir gomlu mátarnir. Sum eitt dømi kann nevnast tað at rætta í kompleksum fyrimyndum (skapilónum) og keldum.
Internet Explorer (IE)-brúkarar: VisualEditor er í løtuni óvirkin á øllum Internet Explorer kagum. Viðvíkjandi IE9 og IE10 er meiningin, at hetta bert skal vera eitt styttri tíðarskeið. Men VisualEditor kemur ikki at virka saman við Internet Explorer 8 og eldri versjónum. Um tú brúkar eina eldri versjón av Internet Explorer og ynskir at brúka VisualEditor, so mást tú brúka ein annan internetbrovsara.
Tíðarætlan[rætta wikitekst]
Tað bar ikki til at halda tíðarætlanina til at íverkseta VisualEditor orsakað av ymiskum trupulleikum, eftir nýggjari tíðarætlan skal VisualEditor gerast møguligt fyri allar brúkarar á føroysku Wikipediu frá 2. desember 2013. Brúkarar ið ynskja at rætta ella skriva greinar á føroysku Wikipediu kunnu tó velja at rætta uppá tann gamla mátan, um tey heldur vilja tað. Tá velur man bara "Rætta wikitekst" í staðin fyri "Rætta". Um ein velur "Rætta" ovarliga til høgru á einari síðu, so verður rætta við tí nýggja VisualEditor rættaranum, sum minnir meira um mátan ið rætta verður á ymiskum brúkaravinarligum heimasíðum.
Sí eisini[rætta wikitekst]
- Hjálp:VisualEditor/OSS (Ofta spurdir spurningar)
- Wikipedia:VisualEditor/Brúkaravegleiðing


text:
Ársveitsla hjá Sambandsflokkinum
3. februar 2016
Sambandsflokkurin skipar fyri ársveitslu, leygdardagin 12. mars 2016, kl. 19.00 - sama dag, sum Landsfundurin verður hildin.
Veitslan verður hildin á Hotel Hafnia.
Matskrá verður við 3 rættum, ikki íroknað drykkivørur.
Rasmus & Magnus undirhalda til veitsluna.
Kostnaðurin er 200 kr. fyri hvønn, og peningurin verður at flyta á konto í Bank Nordik, reg.nr. 6460 - kontonr. 548.652.3, og viðmerkjast skal Navn.
Freistin at tekna seg er 26. februar 2016.
Um fólk ynskja tað, kann leigast kamar, við morgunmati. Ringjast skal til Hotel Hafnia, tlf. 313233, og viðmerkjast skal, at talan er um ársveitslu hjá Sambandsflokkinum.
Møguligir spruningar kunnu svarast við at venda sær til skrivstovuna, tlf. 312492.
Sambandsflokkurin
RN
Aftur


text:
Farna vika var ikki føroyskum politikki at frama, og var tað nakað, sum kundi geva okkum politiskt vaml, so var tað viðgerðin á Føroya Løgtingi um hjúnabandslógina og niðurstøðuna hjá landsstýrismálanevndini og uppskotið um misálit á Aksel V. Johannesen, løgmann.
Hesar reglur snúgva seg ikki um hvørt tað var rætt at broyta hjúnabandslógina ella ikki – tann viðgerðin kann takast í øðrum samanhangi. Tað snýr seg um hvussu politikarar virða sítt arbeiði og tað Løgting, teir sita í.
Tað snúði seg í fyrsta umfari um eina klagu frá Miðflokkinum til Landsstýrismálanevndina, um Løgtingið hevði heimild at broyta eina áseting í hjúnabandslógini um signing, tí spurningurin var, um hetta var yvirtikið málsøki ella ei – við øðrum orðum, um heimildin lá á Fólkatingi ella á Løgtingi. Endaligu tilmælini frá flestu málaráðum í Danmark og Føroyum var, at Løgtingið kundi taka hesa avgerð. Tískil skuldi man trúð, at Landsstýrismálanevndin vísti virðing fyri hesum løgfrøðiligu tulkingum, sum vanligt er, men nei – nevndin býtti seg upp eftir, hvat meirilutin og minnilutin á tingi helt, og so var eldur í. Tað er væl skiljandi, at Miðflokkurin roynir at seinka viðgerðini politiskt av einum máli, teir so inniliga stríðast ímóti, men at meirilutin av Landsstýrismálanevndini letur seg ávirka av hesum, er beinleiðis óseriøst.
Síðan kom misálitið, sum var dømt at fella frammanundan. Hetta visti andstøðan væl, men brúkti høvið til at føra síni argument fram einaferð afturat, hóast teir vistu, at uppskotið fall. Hetta hava flokkarnir, sum í dag sita í samgongu, eisini roynt í síni tíð, men tað rættvísger á ongan hátt tílíkan framferðarhátt – at tað var at misbrúka tingið og var vanæriligt móti fólkaræðinum.
Viðgerðin av hjúnabandslógini, sum kom aftaná, var eisini eitt sirkus, har øll kendu úrslitið og argumentini fyri og ímóti. Har kom einki nýtt fram, og tað einasta andstøðan fekk burturúr, var at spæla ein forheraður skúlanæmingur, sum elskar at gera fortreð. Óseriøst. Tá eiga okkara politikarar at brúka sína orku at loysa og kjakast um mál, sum føra frameftir og har vón er fyri konstruktivum orðaskifti, sum tingsins røðarapallur er ætlaður at verða brúktur til.


text:
Starvsnevndin í Ítróttasambandi Føroya hevur sett Petur Mittún sum aðalskrivara í ÍSF. Petur tekur við starvinum 1. mars 2017.
Petur Mittún er 44 ára gamal og føddur og uppvaksin í Havn.
Hann hevur íðka ítrótt á høgum støði, eins og hann hevur virkað sum venjari.
Petur hevur starvast sum leiðari bæði innan tað privata og tað almenna, eins og hann hevur verið leiðari innan ítrótt.
Starvið sum aðalskrivari í Ítróttasambandi Føroya er nýtt og er týðandi partur av ætlanini um at umskipa og menna leiðslubygnaðin í ÍSF.
Aðalskrivarin fer at hava dagligu leiðsluna av ÍSF og standa á odda fyri dagligu umsitingini.
Í sambandi við starvssetanina verður móttøka í ÍSF-húsinum mikudagin 1. mars kl. 15:00.


text:
So er stevnan liðug har suðuri, og dagurin í dag varð nøkulunda sum kvøldið í gjár. Nøkur einstøk fóru eftir meti, meðan restin fyrst og fremst svam um heiðursmerki, uttan at hugsa so nógv um tíðina. Tey bæði Høgni og Malan settu aftur í dag bólkamet, og Malan enntá eitt føroyskt met. Og HS vann kappingina um at fáa flest heiðursmerki tilsamans.
Í bólki 4 tók Høgni Miné-Rasmussen eisini bólkametið frá Kristoffuri Hentze í 400 blandað, eftir at hava tikið tað í 200 blandað frá Kristoffuri í gjárkvøldið. Nýggja metið í 400 blandað er nú 4:53.72, har Kristoffur svam 5:01.30.
Í bólki 5 betraði Malan Vitalis Bærendsen um sítt egna bólkamet og føroyska met í 200 bringu, við at svimja teinin á 2:45.27, har hon á FM 2007 svam 2:45.52. Áhugavert annars at Elspa Mørkøre var beint í hølunum á henni her, við 2:45.98, í eini grein sum hon annars ikki plagar at svimja. Elspa var eisini minni enn eitt sekund frá Maluni í 100 bringu í gjár.
Heiðursmerkjabýtið var (so frætt sum eg havi talt, við at hyggja listan í gjøgnum éina ferð):
Men her skal sigast sum í gjár, at tað í fleiri kappingum hava verið ‘bílig’ heiðursmerki, serliga silvur- og bronsu-heiðursmerki, av tí at so fáir luttakarar vóru tilmeldaðir. Serliga í stafettunum var heilt galið, har lið í fleiri førum vunnu gull, av tí at eingin annar svam í móti teimum. Og úrslitalistin vísir sum heild ein stóran tíðarmun millum nr 1 og 2, og serliga nr 2 og 3, í flestu kappingum, hóast nr 1 sjáldan hevði tørv á at svimja upp til sítt besta.
Næsta kapping í svimjikalendaranum verður Dansk ÅrgangsMesterskab tann 15.-17. juni, har okkara bestu yngri svimjarar fara niður at kappast í móti teimum bestu úr Danmark. Og síðani, 2.-5. juli, Oyggjaleikir á Rhodos.


text:
Bæði liðið eru reyðgløðandi í løtuni. NSÍ hevur vunnið teir tríggjar dystirnar siðan summarstegðin 14-0, so eingin sum helst ivi er um, hvønn veg pílurin peikar við Løkin.
Gula grýtan skal haldast í kók, og góða gongdin higartil hevur havt við sær, at NSÍ nú hevur yvirhálað KÍ og sett seg á annað plássið.
Vit hava eisini fingið gongd á, og hóast vit vónaðu eitt aftursvar eftir keðiliga tapið við Margáir, væntaðu helst fleiri, at stígur fór at koma í sunnudagin, tá vit vitjaðu í Sarpugerði.
Men okkara ungu menn gjørdu øllum metingum til skammar og vunnu, tá samanum kom, ein greiðan sigur á Víkingi.
Okkara grýta skal sanniliga eisini haldast í kók, um vit skulu vera við í stuttligara endanum, og hvussu vit so venda tí, er lagið betri nú enn leingi í HB-húsinum.
Spennandi verður so at síggja, hvussu leikur fer fram leygardagin kl. 17.00, tá HB og NSÍ bresta saman, og helst fer maður av húsi at stuðla okkara á leið.
Vit gleða okkum almikið og ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB!!!!
Allir dystirnir í 18. umfari eru hesir:
1108 KÍ – Víkingur
1208 07 Vestur – EB/Streymur
1208 HB – NSÍ
1208 ÍF – Skála
1208 TB/FCS/Royni – B36
Mynd: Rakul Hansen


text:
Páll á Reynatúgvu verður 50 ár í dag. Hann varð fyrstu ferð valdur á ting í 1998 og hevur nærum sitið uttan steðg á tingi síðani tá.
Í dag verður Páll á Reynatúgvu, løgtingsformaður, 50 ár. Páll varð fyrstu ferð valdur á ting í 1998, og hann varð afturvaldur í 2002 og 2004, men ikki í 2008. Í 2011 og 2015 varð Páll valdur aftur á ting, og síðan núverandi samgonga tók við, hevur hann røkt starvið sum tingformaður.
Páll var eisini landsstýrismaður í almannamálum eitt stutt skifti í 2002 til 2003, umframt at hann hevur verið borgarstjóri á Sandi frá 2002 til 2003 og aftur frá 2003 til 2008.
Páll hevur verið limur í Tjóðveldisflokkinum í nógv ár. Ímillum hjartamálini hjá Pálli eru dreymurin um einar frælsar Føroyar og samhaldsfesti, umframt at hann altíð hevur arbeitt fyri Sandoynni. Sum tingmaður hevur hann millum annað sitið í fíggjar-, Vinnu- , trivnaðarnevndini og er nú formaður í tinginum.
Røturnar í flokkinum ganga langt aftur. Pápi Páll, Niels á Reynatúgvu, varð sjálvur fleiri ferðir uppstillaður á lista E á Sandi saman við Erlendi Paturssyni.
Dagurin verður sum skilst hátíðarhildin seinni.
Vit á Fjúrtanda ynskja Pálli hjartaliga til lukku.


text:
Játtanin til Granskingargrunnin økt
Fíggjarlógin fyri 2018 varð samtykt í Løgtinginum í nátt. Tað eru játtaðar 8,3 mill. kr til Granskingargrunnin, tað eru 800 tkr. meira enn í 2017.
Í uppruna uppskotinum vóru 7,5 mill. kr settar av til gransking. Av hesum er ætlanin, at 1 mill kr. skal nýtast til námsfrøðiliga gransking (s. 153).
Í álitinum frá fíggjarnevndini til 2. viðgerð varð mælt til at játta 800 tkr. afturat, sum skulu nýtast til stuðulsskipanina hjá Sjúkrakassagrunninum, sum kallast Høuðsøki 1. Haðani kann latast stuðul til upplýsandi og mennandi tiltøk umframt kanningarverkætlanir á heilsuøkinum. Feløg, ið umboða fólk, ið bera brek, feløg innan eldraøkið, sjúklingafeløg og fakfeløg, kunnu søkja um stuðul.
Les meira um Høvuðsøki 1 her.
Umsóknarfreistin til stuðul til gransking 2018 er 15. februar 2018 kl. 12. Kunning um møguleikar og treytir er at finna her


text:
Hey tit
Svimjisambandið skipar fyri grundleggjandi hjálparfólka-/dómaraskeiði á Hotel Føroyum 2-3 februar 2013.
Undirvísarar verða Carol Zaleski, forkvinna og Søren Korbo skrivari í svimjinevndini hjá FINA.
Við hesum skeiði havi vit møguleika at fáa alla dømingina í Føroyum tillagaða teimum hugsanum, ið FINA, altjóða svimjisambandið hevur. Skeiðið er ætlað til hjálparfólki á øllum stigum.
Tað vil siga at byrjað verður við tí grunnleggjandi og síðani verður bygt víðari.
FINA lýsir skeiðið soleiðis:
The purpose of this course is to achieve the following objectives:
· enlarge the number of officials and enhance the quality of the existing officials;
· create a uniform pattern of interpretation and application of Swimming rules, thus raising the quality of officials;
· use the course as an instrument to develop and promote Swimming worldwide.
Pláss er fyri 25 luttakarum úr føroysku feløgunum.
Luttøkan er ókeypis og skeiðið byrjar leygarmorgun og endar sunnudag seinnapart.
Íroknað er skeið, matur (ikki morgunmatur leygardag og døgurði sunnudag eftir skeiðið) og gisting.
Tilmelding í seinasta lagi mánadagin 28. januar 2013 á [email protected]
Sí viðfestu skeiðsskrá
Djóni Dalsgarð


text:
Gallup Pulsurin
Gallup Pulsurin er eitt tíðarrit hjá Gallup Føroyum til tær størru fyritøkurnar í Føroyum,
stovnarnir, ráðini og kommunurnar.
Vit skriva frágreiðingar við tíðarbærum greiningarúrslitum
úr samfelagnum, har ymiskir serfrøðingar geva teirra fakligu metingar um
orsøkir og ávirkanir.
Endamálið við Gallup Pulsinum er at veita vitan til kjak og
at stimbra grundarlagið fyri avgerðum hjá fólki í leiðandi størvum.
Vit samanbera hagtøl, sum finnast í øðrum londum við tøl frá
okkara kanningum og viðgera tey í Gallup Pulsinum. Sí faldaran um Gallup Pulsin
her.
Til ber at keypa eitt ella fleiri eintak av Gallup Pulsinum,
sum eru nevndir niðanfyri við at venda sær til gallup@gallup.fo.
Niðanfyri ber til at síggja ein
samandrátt av teimum evnunum, sum vit hava viðgjørt í Gallup Pulsinum.


text:
Hvør vinnur Javnasteypið?
Komandi sunnudag verður síðsta umfar í Grand Prix kappingini í boccia, sum ítróttafelagið Smæran skipar fyri.
Javni hevur latið eitt ferðasteyp til kappingina, og sunnudagin kl 14.00 byrja kappingarnar í skúlanum við Løgmannabreyt. Umframt steyp, verða heiðursmerki latin til spælarar á fyrsta, øðrum og triðja plássi.
Smæran sigur i skrivi, at tilmelding fer fram vit at senda e-post til sao@kallnet.fo ella við at ringja 23 08 51.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Dvørgar eru lágir og tjúkkir, skeggleysir, men tó ikki ljótir á at líta. Teir búgva í stórum steinum ella í heygum undir klettum; tílíkir dvørgasteinar finnast víða hvar í oyggjunum. Dvørgar eru góðsligir, men tola ikki klandur nær bústaðinum; tá verða teir illir og fara í vreiði burtur haðani; tí stendur hin stóri dvørgasteinurin í Skúvoy klovin sundur, tí at tveir dreingir, sum har á sinni vóru staddir, bóðu ilt og bardust; tá flýddu dvørgarnir og kluvu steinin.
Dvørgar eru bestir smiðir. Av teimum lærdu menn fyrst at herða stál í vatni; áður tandu teir jarnið út og smíðaðu tað við at buka tað kalt við hamri. Dvørgatólini smíða sjálv. Dvørgamegin er í beltinum, sum teir gyrða seg við um miðju; fært tú beltið frá dvørgi, er hann fyri einki, og kunna tá leggjast treytir á hann at smíða, hvat maður krevur, og geva dýrgripir fyri at fáa aftur beltið. Undir steinunum, hvar teir búgva, kann ofta síggjast øska liggja, sum er sópað út úr smiðju teirra.
Ein klettur stendur í Gásadali, hvar íbygt er av dvørgum; har inni hoyrast teir stundum smíða. Ein fátækur maður var eina ferðina norður í Tungu og setti upp torv; hann sá klettin opnan og dvørgarnar smíða har inni; hann gekk nærri at hyggja at hesum. Dvørgur kom tá út í dyrnar og segði við hann: ”Nasadjarvur vart tú, so fátækur tú ert; tó skalt tú eiga henda knívin”, og nú kastaði hann honum út ein knív, ið var so hvassur, at hann beit alt, ið bar við eggina á honum, hvussu hart mundi vera.
V.U. Hammershaimb: ”Færøsk Anthologi I”, 1891


text:
Hvat veitst tú um festiskipanina? Visti tú?:
-at ein festari hevur skyldu til at:
rinda øll gjøld, sum hvíla á festinum, t.d. rentur og avdráttir og tryggingar
viðlíkahalda allar festiognir við egnum pengum, meðan hann situr við festinum
lata festi aftur í minsta lagi í sama standi, hann tók við tí
búgva í somu oyggj sum festi er
at hava góðkenda landbúnaðarútbúgving
-at ein festari ikki kann:
leiga festi, hann situr við, út til annan persón
selja jørð av festinum
selja bygningar á festinum til annað endamál
veðseta festibrævið til annað endamál enn garðsraksturin
yvirtaka ognir, sum eru fíggjaðar av festikontu, uttan at gjalda tann partin aftur, ið er yngri enn 25 ár
-at ein festari kann:
avgera hvør tekur við festinum eftir hann
yvirtaka bygningar á festinum við at rinda fyri grundøkið og við at halda fram at gjalda møguligt restlán
yvirtaka aðrar ognir á *festinum við at rinda fyri tær
søkja um at fáa pening av festikontu, um nøkur slík er til festi
leggja raksturin av festinum í partafelag ella smápartafelag, um hann sjálvur eigur alt felagið og er stjóri í felagnum
sita við fleiri festum í somu markatalsbygd
-at festararnir sjálvir ella undanmenn hansara hava bygt festigarðarnar til tað teir eru við til dømis at:
byggja og gjalda fyri festihús og bygningar
halda festi í góðum standi fyri egna rokning
halda innstøðuna á festinum, seta við ella keypa nýtt fyri egnan pening
· dyrka jørðina upp úr nýggjum fyri egna rokning minus ca 1/3 í stuðli, sum er sami stuðul, sum óðalsmenn fáa
· gera vegir á festinum fyri egna rokning minus kr. 400 pr. metur í stuðuli, sama sum óðalsmenn fáa
· røkta bø, haga og tey lunnindi, sum hoyra til festi fyri egna rokning
-at Búnaðarstovan (landsstýrismaðurin) skal:
· góðkenna nýggjan festara (útbbúgving, bústaður, annað festi otl.)
· góðkenna veðseting av festibrævinum
· góðkenna veðseting av ognum, sum festarin hevur yvirtikið eftir §6
· boða Búnaðargrunninum frá, áðrenn góðkenning av veðseting av festibrævi
· taka avgerðir um samanlegging og/ella sundurskiljing av festi/festum
· góðkenna øll leigumál, sum festarin ger við triðjamann
-at Búnaðarstovan (landsstýrismaðurin) kann:
· nokta festara at yvirtaka ognir á festinum við at gjalda fyri grundøki
Hesin listi er ikki úttømandi, men bert ætlaður sum vegleiðandi til fólk við áhuga fyri festiskipanini.
Undir hesi leinkju: www.logir.fo/system/foframe.htm finnur tú lógina um landsjørð. Vel Vinna og síðani búnaðarviðurskiftir.


text:
Leikaløtan 2011
- Details
- Útgivið tann 29 Oktober 2011
- Skriva hevur Hjørdis Verlandsdóttir Johansen
Leikaløtan 2011
Í løtuni venja allir barnabólkarnir til Leikaløtuna 2011. Á skránni eru leikirnir "Lítla Kurla" og "Prinsessan og trøllini" umfram søgan sum er fastur táttur, har áskoðarir kunnu sleppa at spæla við á palli.
Dramaverkstaðið hevur sýningar á Leikpalli Føroya
- Details
- Útgivið tann 02 Juni 2011
- Skriva hevur Hjørdis Verlandsdóttir Johansen
Børn 4 ár til 100 ár: 80 kr
Børn til og við 3 ár: 40 kr
Børn 0 til 5 ár bert saman við vaksnum
Tríggjir barnasjónleikarbólkar framføra á Meiarínum hetta vikuskiftið.
Fyrsti bólkurin hevur 7 leikarar, og tey spæla leikin “Sólbrillurnar”. Annar bólkurin hevur 12 leikarar, og tey spæla leikin ”Pinkulisa”. Triði bólkurin við 14 leikarum spælur leikin ”Gullringurin”.
Bólkurin Fræið, leikarnir eru í aldrinum 9-10 ár, spæla leikin: Sólbrillurnar. Hetta er yngsti barnabólkurin á Dramaverkstaðnum, og fyrsti sjálvstøðugur leikur tey spæla. Tey byrjaðu teirra venjingar av leikinum í februar. Leikurin varar uml. 10 min.
Bólkurin “Spírin”, framførir Pinkulisa, ið er leikur eftir Ragnu Maju Kruse. Hettar eru børn 10 til 11 ár, frá Dramaverkstaðnum. Leikurin er skrivaður við íblástri úr ævintýrinum um “Tommelise” sum Hans Christian Andersen skrivaði. Søgan er lisin uppfyri børnunum, og síðan hava tey improvisera og hugleitt um at fáa gjørt søguna til leik. Leikurin er uml. 20 min langur.
Í bólkinum “Aksið” eru børn íaldrinum 11-14 ára gomul. Tey framføra leikin Gullringurin, leikur eftir Ebbu Sofíu Kruse sum er skrivaður við íblástri úr føroysku sagnunum “Gullheyggurin” og “Nykurin við Leitisvatn”. Bólkurin hevur arbeitt við leikinum síðan januar. Bólkurin er útvaldur at umboða Føroyar á Norðurlendsku barnasjónleikarastevnuni í Tana í summar. Leikurin varar uml. 40 minuttir.
Leiklongdin er uml. 1 ½ tíma við steggið.
Atgongumerkir á 80 kr fáast á Kunningarstovuni og við dyrnar 1 tíma áðrenn sýningarnar.
Børn til og við 3 ár 40 kr.
Myndir av leikarum juni 2011
- Details
- Útgivið tann 02 Juni 2011
- Skriva hevur Hjørdis Verlandsdóttir Johansen
Víðari arbeiði skeiði 2010 - 2011
- Details
- Útgivið tann 27 Januar 2011
- Skriva hevur Hjørdis Verlandsdóttir Johansen
Síðan nýggjár hava vit arbeitt við fyrireikandi arbeiði til sýningar komandi summar.
Víðari arbeiði skeiði 2010 - 2011
Allir bólkar arbeiða við at framleiða leikir.
Onkrir næmingar eru komnir afturat her í januar, og vit gleðast yvir at áhugin fyri drama og teatur er so góður .
Leikaløtan 2010
- Details
- Útgivið tann 27 Januar 2011
- Skriva hevur Hjørdis Verlandsdóttir Johansen
Í desember 2010 var Leikaløtan á skránni. Tað vóru fleiri vælvitjaðar sýnigar á Dramaverkstaðnum. Leikirnir Lítli Gutti og Skjótt er jól vóru spældir.
Lítli gutti
Skjótt er jól


text:
Tað gongur væl hjá útróðrarbátunum at fiska
Men verri er við fiskaprísunum. Prísurin á toski er farin niður ígjøgnum, tað sum bjargar í løtuni, er prísurin á hýsuni og stóru útróðrarbátarnir hava fingið hýsu í seinastuni.
Fyri løtu síðani kom Líðhamar á Klaksvík, Peter Joleiv Svøðstein, skipari segði, at teir høvdu um 5.500 pund, av tí vóru um 4.000 pund hýsa.
Vit ringdu til Kallanes, ið enn ikki er komin at landi. Eyðólvur Vang, skipari sigur, at teir hava hálvt sjeynda túsund ídag og av tí er umleið 5.000 pund hýsa.
Útróðrarmenn skilja lítið av at fiskifrøðingar aftur nú tosa um at toskur og hýsa eru illa fyri. Tað hevur ikki verið so nógv at fingið sum nú, tey seinastu mongu árini, skrivar nordlysid.fo
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Klokkan 19:30 tann 18.12.13 vóru minst 100 fólk, sum ikki komu at lýða á, tað ið Vencil fjúrtandi varð lagdur fram saman við yrkingasavninum Hvat hjálpir einum menniskja at vakna ein morgun hesumegin hetta áratúsundið (Mentunargrunnur Studentafelagsins, 2013) eftir Kim Simonsen og savnið 4D (Eksil, 2013) eftir Sissal Kampmann.
Vegna Vencil og Býarbókasavnið beyð Arnbjørn Ó. Dalsgarð áhoyrarunum, sum møttir vóru at vera vælkomnir.
Nøkur trúføst og hugsavnað fólk komu tó at lýða á seinasta brestin av eini bókaframløguna hesumegin jólini.
Kim Simonsen las upp úr nýggja savninum.
Rói Patursson, sum tykist vera komin afturíaftur, las upp tvær yrkingar, sum eru við í fjúrtanda nummarinum av Vencli. Eisini er ein jólakalendarayrking at síggja á listablogginum.
Sissal Kampmann las eisini upp. Her práta Sonne Smith og hon um mál.
Turið Sigurðardóttir og Roi Patursson á Byarbókasavninum.
Tveir hugsavnaðir høvundar leggja oyru til skaldskap.
Við hesi páskapermuni á Vencli fjúrtanda ynskja vit tykkum eini gleðilig jól.
OMR/AÓD


text:
Høgni Hoydal: Útrokningarnar eru ikki skeivar
politikkur06-04-2017 - 17:17 - Jóanis Nielsen
Bill Justinussen, løgtingsmaður, hevur sett Høgna Hoydal, landsstýrismanni, ein grein 52 spurning. Bill spyr, um landsstýrismaðurin kann vátta, at útrokningarnar hjá Nótaskipum av avleiðingunum fyri teirra skip, um nýskipanaruppskotið verður sett í verk, eru rættar.
Nótaskip hava roknað seg fram til, at svartkjaftakvotan hevði minkað 48%, kvotan av norðhavssild 56% og makrelkvotan 33%, um kvoturnar í 2017 høvdu verið galdandi í 2018, og fyriliggjandi uppskot til nýskipan hevði verið sett í verk.
Eisini spyr Bill, um landsstýrismaðurin kann vátta, at nevndu útrokningar eru gjørdar í samskifti við Fiskimálaráðið.
Til hetta síðsta er at siga, at út frá uppskotinum, ið varð sent til hoyringar, ber ikki til at roknaðút avleiðingarnar. Tí hava Nótaskip og Reiðarafelagið fingið vegleiðing frá umsitingini í Fiskimálaráðnum um modellið, ið útrokningarnar skulu gerast eftir.
Bill Justinussen fær í roynd og veru onki svar upp á tann fyrra spurningin. Høgni Hoydal sigur ikki, at útrokningarnar hjá Nótaskipum eru skeivar, tí roknistykkið kann setast upp á ymsan hátt.
Í sambandi við okkara tíðindaskriv greiddu vit frá, hvørjar fyritreytir vit høvdu lagt til grund fyri útrokningunum, og tær vórðu lagdar við sum skjal, so ein og hvør kundi eftirkanna tær.
Høgni Hoydal kann byggja á nakrar aðrar fyritreytir, so kemur hann til eitt annað úrslit. Men tað stendur rimmarfast, at teir gomlu aktørarnir mugu minka nógv, tá 32% av svartkjaftakvotuni 33% av makrelkvotuni og 73% av sildakvotuni skulu lutast út um uppboðssølu.
Uppskotið er skrúvað soleiðis saman, at kvoturnar hjá nótaskipum minka nógv tað fyrsta árið, og síðan kunnu tær bara verða niðurlagaðar, tí tær kunnu ongantíð fara upp um tonsatalið tað fyrsta árið. At skipanin skal skiljast soleiðis, hevur umsitingin í Fiskimálaráðnum váttað.
Í 2017 hava Føroyar einvíst ásett eina kvotu av norðhavssild upp á 19,4%, og eftir hesum verður parturin hjá verandi aktørum 26,5%, og hann kann ongantíð fara upp um hetta mark. Um Føroyar eitt nú høvdu sett sær eina sildakvotu upp á 30%, so hevði parturin hjá verandi aktørum verið 17,5%, ella um kvotan varð sett til 10%, so hevði parturin hjá verandi aktørum verið 51,6%. Her ræður tann reina tilvild, um hvussu útrokningargrundarlagið er fyri søguliga partin hjá verandi aktørum.
Í svarinum til Bill Justinussen staðfestir Høgni Hoydal, at øll veiðiloyvi ganga út 1. januar í 2018 og víðari sigur hann: “Ongin eigur nakað ræði á nøkrum fiskirættindum (eftir 1. januar 2018), og løgtingið hevur allar heimildir til at viðgera og samtykkja eina nýggja lóg og skipan fyri fiskivinnuna”.
Hetta eru nýggir tónar, tí annars hevur niðurlagið hjá Høgna Hoydal verið, at tit hava onki at óttast fyri um framtíðina eftir 2018.
Í samrøðu við in.fo sigur landsstýrismaðurin, at tað verða ikki gjørdar tær stóru broytingarnar í verandi uppskoti, áðrenn tað verður lagt fyri løgtingið.
Tí loyva vit okkum at taka upp aftur, at verandi uppskot er ein víð rammulóg, sum leggur allar heimildir til landssstýrismannin at áseta framtíðar fiskivinnupolitikkin í kunngerðum. Innihaldið í hesum kunngerðum má verða kent, um løgtingið ikki bara skal geva landsstýrismanninum ein blanco kekk til at gera, sum hann vil.
Tá man við verandi nýskipanarauppskoti spreingir allar verandi skipanir og strukturar í luftina, so má tað, ið verður sett í staðin, verða væl umhugsað og grundað og avleiðingarnar væl lýstar.
Í viðmerkingunum til uppskotið stendur, at ilt er at meta um, hvørjar ítøkiligar avleiðingar verða fyri vinnuna (s. 50). Fiskivinnan er ein so stórur partur av fíggjarliga grundarlagnum undir føroyska samfelagnum, at tað eftir okkara meting er ein alt ov stórur váði at taka, tá man vrakar alla verandi fiskivinnuskipanina, og setir eina aðra í staðin, og har vit ikki kenna avleiðingarnar fyri samfelagið.
Sum støðan er nú, er einasti møguleiki, eftir okkara meting, at leingja verandi fiskiveiðiskipan, til vit hava eitt nøktandi uppskot til eina nýggja lóg og innihaldið í teimum mongu kunngerðunum er kent.
Kelda: www.Nótaskip.fo


text:
Cap Negret 19 frá 10 apríl til ....
Ein lækran búff er ikki so galið :o)
Vit eru á veg inn í Altea
Her sita tey og hygga sær
Elisabeth kannar dúkar
Vit hava bestilt 125 cm av tapas :o) sær mega gott út
Gudmundur hevur ikki so stóran áhuga í matinum
Ein túr niðan í gamla býarpartin, har kirkjan stendur
Sera hyggiligar gøtur, allar gøturnar eru lagdar við smásteinum
Á veg omanaftur fóru tær báðar at shoppa ímeðan fóru vit ein túr á Burger
King
Heimahugnið
Nógvur aktivitetur uttanfyri strondina hjá okkum
Aftur á veg inn til Altea
Gudmundur fingið eitt skursl
Á veg niðan til kirkjuna
Guðrun er í Thailandi, nú ávarðingar um 5 m høgar flóðaldur vóru á øllum
yvirskrivtum, men
her ringir Guðrun akkurát fyri at siga at alt er ok, so tað lætnaði hjá øllum :o) Ísakalt Sangria í bakandi sól
Og sodavatn sjálvandi :o)
Paella mátt roynast áðrenn tey 3 fara heim aftur til Føroyar í morgináðrini
Aftur ein ordiliga góður dagur :o)
Hósmorgunin sá gott út, men tað bleiv yvirskýggja restina av degnum
Gudmundur og Hendrik fáa sær morgunmat, um eina løtu so fara tey avstað
So er alt pakkað og klárt at fara til flogvøllin í Alicante, flygva kl 11:10
Vit takk fyri 12 sera góðar dagar saman. Tað hevur verði sera hugnaligt at verði saman við tykkum, teir 12 daganir gingu bara alt alt ov skjótt
NÆSTU MYNDIRNAR


text:
Orð og lag: Björn Afzelius
Týtt: Poul Jakki Vitalis og Steintór Rasmussen
Elska meg nú – nú morgunin rísur
Og spinnur úr skýnum klæði av gull
Elska meg nú – nú másarnir skróla
Av sjóluft og elskhug er stova tín full
Elska meg nú – nú sóglæmur dansa
Og kýa tít nakna og sóbrúa hold
Elska meg nú – ið friðsæla valdar
Ta dragandi stund, tá alt vaknar á fold
Í leiki í gjár tú vart rúsað av eydnu
Og vinið tað lat úr tín innasta ham
Tá vit dansaðu sá eg ígjønum títt klæði
Eg kendi i nektandi eygum eg svam
Elska meg nú – tú mín eymleika kennir
Sum barnið við bróst mtt sovnaði søtt
Elska meg nú – mína styrki tú kennir
Eg óvardur eri og blóð mítt flótt


text:
Tíðindi
1. august 2016
Tað verður upp í saman víst á týdningin, at starvsfólkasamrøður verða skipaðar og hvussu týdningarmikið tað er, at starvsfólk kenna sín leiklut og sítt ábyrgdarøki í starvsfólkahópinum.
Men onkursvegna sýnist tað sum, at Mentamálaráðið ikki raðfestir samskiftið við skúlaleiðslurnar.
Eingin starvsfólkasamrøða verður skipað – uttan so at onkur illstøða skal loysast – og ein felags skúlaleiðarafundur um árið hevur tíanverri við sær drúgvan fund, ið merktur er av kunning og einvegis samskifti.
Eg havi upp í saman víst á, at Mentamálaráðið hevur ivaleyst av málum at leggja fram til kjak á tveimum árligum fundum. Samstundis kann partur av hesum fundum verða skipaður í kjakforum, har leiðarar velja seg inn á evni, ið hóska seg til aktuelt starv og aktuellan skúla.
Um orsøkin er manglandi arbeiðsorka í Mentamálaráðnum, hugsi eg, at vit eru nógvir skúlaleiðarar, ið – saman við Skúlaleiðarafelagnum og Føroya Lærarafelag – vilja geva okkara íkast til, at í hvussu er tveir árligir skúlaleiðarafundir verða skipaðir.
Tað átti ikki at verið torført at sett í álmanakkan heyst- og várfund og síðani at latið skúlaleiðarum hesar dagfestingar saman við tímajáttanini. Tað kundi síðani skapt ein kontinuitet, um vit t.d. á heysti hittust at kjakast um avbjóðingarnar í skúlaárinum, meðan vit á vári fingu tímajáttan og kunning um átøk komandi skúlaárið.
Tað hevði eisini lætt um, at felags kunning um ætlanir og broytingar í virksemisætlanum og royndum/próvtøkum ikki bert vóru send út, men eisini vórðu tikin upp til diskussión. Tað er óivað onkur avbjóðing, ið skúlaleiðarar nógv skjótari kundu loyst í felag, heldur enn at vit sita hvør í sínum lag og totast og møguliga misskilja.
Um vit menna týðiligt og jaligt samskifti millum Mentamálaráð og skúlaleiðarar, hugsi eg, at nógv lættari verður at útinna ymisk átøk í fólkaskúlanum.
Um vit møtast í kjakforum, verður eisini lættari hjá starvsfólkum í Mentamálaráðnum at skilja ymsu umstøðurnar í ymsu skúlunum. Tað er ikki nóg mikið at bara tveita ávíst tímatal og kunngerðir av ymsum slag út í seinastu løtu – og tað er heldur ikki nóg gott at seta ymsar dagfestingar, tá ið skúlaleiðarar longu hava lagt ársætlanina.
Vónandi verða tveir góðir felags skúlaleiðarafundir í 2016/2017.
Jákup av Skarði
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
1901
Innihaldsyvirlit
Hendingar[rætta | rætta wikitekst]
Føroyska fiskimarkið verður sett út á 3. fjórðingar
- 1. januar - Tíðindablaðið Tingakrossur verður útgivið fyrstu ferð.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 17. august - Hans Jacob Jacobsen, betri kendur undir skaldanavninum Heðin Brú (d. 1987)
- 3. september - Poul Petersen, politikari (d. 2001)
Andlát[rætta | rætta wikitekst]
- 22. januar - Victoria Drotning av Bretlandi og greivinna av India. (f. 1819)
- 15. november - Jóan Petur Gregoriussen, yrkjari)


text:
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður og bláar síður, har evnið í kapitlinum verður viðgjørt á ymiskum torleikastigi. Á teimum reyðu síðunum eru blandaðar uppgávur.
Lærugrein: Støddfrøði
Skygni 6 fæst eisini sum fleksbók
Søluprísur fyri fleksbók
Flekstalvubók 250,- pr skúla um árið. Opin fyri øllum lærarum í skúlanum
Fleksbók 115,- pr næming um árið (uppgávubókin er tá íroknað)
Fleksbókahald 100,- pr næming í árganginum um árið**
** Um skúlin teknar hald, er bókin opin í trý ár hjá hvørjum næmingi.
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirví...
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirví...


text:
- Tíðindi, mentan og ítróttur
Væleydnaður countryfestivalur
Tak niður
Fyriskipararnir av country- og bluesfestivalur er sera vælnøgdir, nú ársins festivalurin er av.
Festivalurin vaksur hvørt ár, og tað gevur møguleika at fáa størri nøvn hendanvegin, men endamálið er framvegis at verða ein hugnaligur og fjálgur festivalur fyri ung sum gomul, sigur Allan Samuelsen, ein av fyriskiparunum.
Og góða veðrið hevði eina jaliga ávirkan bæði á festivalgestir og tónleikarar. Fleiri tónleikarar dámdu so væl, at ter ætla sær at koma aftur til Føroya.
Í ár var tann lítli pallurin á einum nýggjum økið, sum Sørvágs kommuna hevur gjørt. Har eru vesir og eitt spælipláss, og eitt av endamálinum við Countryfestivalinum er, at hann skal verða fyri familjur og børn.
Bygdafólkini gera eitt stórt arbeiði at fyrireika festivalin millum annað at smíðja og seyma, og tað er teimum at takka, at festivalurin er so væleyðnaður, heldur Allan Samulesen.
Arbeiðið at fyrireika festivalin næsta ár er longu byrjað.


text:
Vár Samuelsen hevur tikið myndirnar
Tað hendir regluliga, at fólk tveita ting burtur, ið tykjast vera til fánýtis. Tað verið seg frá trampolinum, ið ikki yvirlivdu ódnina, til madrassur, ið skuldu skiftast út.
Tað, sum endar í eini brennistøð, fær ikki møguleikan at koma út aftur í samfelagið. Hóast øll ikki síggja nakað virði í tí, sum tey blaka út, so finnast nøkur, ið vísa tað fram.
Tey tingini, ið liggja í einari brennistøð, kunnu eisini geva sítt listarliga íkast. Eins og málningarnir, so hava øll tey burturbeintu tingini sína søgu at siga:
Fangað list.
Tá 00'ini doyðu.
Brostin stoytkoddi.
Kroystar søgur.
Ein krøkil í leikalandi.
Helviti.
Hoyr eisini: http://kvf.fo/netvarp/uv/2017/01/20/brennistini-ganga-tey-eisini-upp-umh...


text:
Eg eiti Ólavur og gangi í 5. flokki í Nólsoyar skúla.
Bókin sum eg fari at ummæla, eitur Skipsvrak eftir James Stewart. Pauli Hansen tyddi úr enskum.
Bókin er ein kunnandi spenningsbók. Hon lýsir orsøkir til, hví skip søkka bæði fyrr í tíðini og nú í tíðini.
Bókin er ikki ein samanhangandi søga, sum fer í djúpdina við einari søgu, men
hon fevnir um fleiri stuttar frágreiðingar, hví og hvussu skip eru sokkin ígjøgnum tíðina. Harumframt greiður bókin frá ymiskum, sum skipini hava verið lastað við. Bókin sigur eisini frá skipsvrakum, sum eru bjargaði upp av havsins botni og nú eru á søvnum.
Eg haldi at bókin er góð, tí tað er áhugavert og spennandi at hoyra um hesar søgunar. Eisini haldi eg, at tað er gott, at har eru fleiri stuttar søgur í bókini.
Eg vil geva bókini 5 út av 6 vitum, tí eg haldi, at hon er rættuliga spennandi og løtt at lesa.
Ólavur Sámal Samuelsen


text:
Annar november var fyrsti dagur, at loyvt var at skjóta harur. Áhugin at skjóta hevur verið stórur, og higartil eru skotnar yvir 1.100 harur kring landið.
Úrslitini frá haruskjótingini verða skrásett á heimasíðuni haran.fo. Her sæst, hvussu gingist hevur kring landið, og hvussu nógvar harur eru skotnar hvønn dagin. Eisini ber til at fara inn á síðuna at hyggja, hvussu nógv er skotið í hvørjum haga, í hvørjari bygd og í hvørjari oyggj í Føroyum. Besti túrurin higartil hevur verið í Tormanshaganum í Bø, har 8 mans, 3. november, fingu 65 harur. Leygardagin 4. november skutu 9 mans 60 harur í Eystara parti av Dølum, sum eigur til bygdina Vestmanna.
Fyrilestarar um haru og haruskóting
Áhugin fyri haruskjóting tykist at vera rættiliga stórur, og fólk vilja fegin frætta meira um føroysku haruna og um haruskjóting í Føroyum.
Mikukvøldið 25. oktober helt Eyðfinn Magnussen fyrilestur á Sunda bókasavni. Fyrilesturin hevði heitið: “Føroyska haran og haruveiðan í Føroyum”. Eini 20 fólk vóru og lurtaðu.
Pakkhúsið í Bø: Í kvøld, týskvøldið 14. november, heldur Eyðfinn Magnussen fyrilesturin um “Føroysku haruna og haruskjóting í Vágum”. Fyrilesturin verður í Pakkhúsinum í Bø og byrjar klokkan kl. 19:30. Tað er bygdarfelagið Bíggjarbati, sum skipar fyri tiltakinum. Tú kanst lesa meira um tiltakið HER.
Naddoddaneystið á Tvøroyri: Hóskvøldið 16. november kl. 19:00 verður fyrilesturin “Føroyska haran og haruskjóting í Føroyum” hildin í Naddoddaneystinum á Tvøroyri. Aftaná kemur Rói Sørensen at hugleiða um Klappjaktina í Trongisvági, ið er elsta av sínum slagi. Smakkroyndir vera at fáa, myndir verða vístar og Tróndur Enni syngur nøkur løg. Tú kanst lesa meira um tað tiltakið HER.


text:
Hey, vid hesum bloggi vil eg vísa á ymiskt id gongur fyri seg í mínum dagligdegi..alt frá bíløt av mínari familju til yndisanga ;)ENJOY!
fredag den 3. februar 2012
A moment on your lips forever on your hips:D
Àdur havi eg gjørt sum flestar sum eru á kur : eti mega sunt og trena nógv, men so fellur man í og alt kann gera tad sama.
Eg sá í eini sending her fyri har ein persónligur venjari segdi at ein fyrst kann annahvørt broyta matvanar og so tá man hevur tad uppá pláss taka trening inn í gerandisdagin.
Hettar havi eg roynt sídani 1 január 2012. Hesin mátin haldi eg er ordiliga gódur, har eg royni at eta 3-4 hvønn tíma og eta sunt. Ein lívsstílsbroyting er ikki nakad sum hendir yvir nátt og man kemur at fella í tí søtu felluna, men tad rædur um at sídani fara aftur til tad sunna og gera alt vid máta.
Eg havi altíd skippa morgunmatin av tí at eg ikki havi so gódan matarlyst um morgunin. Eisini havi eg eti ca 2 ferdir um dagin og tá eg so enduliga havi eti havi eg eti, át eg alt ov nógv. Hettar er tad ringasta ein kann gera, um ein vil halda forbrenningini uppi.
Eg havi so í nakrar vikur eti beinavegin eg eri komin upp eina skál av havragrýn (uttan sukur hehe). Teir fysrtu dagarnar helt eg at tad smakkadi heilt forferdiligt, men nú dámi eg tad betur og betur.
Tá eg ikki havi orku ella hug at gera mær nakad at eta tá teir 3-4 tímarnar eru farnir so havi eg fingid mær nutrilett (líknandi nupo) sum er skjótt at shake´a og so drukkid tad (Sjokulátasmakk og smakkar MEGA væl). Hettar er ikki tí at eg vil erstatta mat vid pulvurdrykk, men eg hugsid at tad er betur at drekka tad enn einki at eta.
Eg royni at halda mær frá øllum hvítum t.d fransbreyd, pasta, eplir, rís og tad haldi eg er tad ringasta at yvirhalda, men ein kann keypa fullkornspasta. Um eg havi hug til okkurt ósunt havi eg keypt sjokulátabarrir frá nutrilett og eisini dr.oetker músli bar. hettar smakkar væl og er eitt gott sunt alternativ.
Eisini eri eg ein stór fan av smoothie og haldi tad er mega gott at fáa sær ein frískan smoothie tá ein er módur av øllum tí grova matinum.
Eitt sum er umrádandi tá ein gjarna vil lætna, er at hugsa í tí sunna bananum í øllum stødum. T.d vóru eg og sjeikurin á jensens bøfhus eitt kvøldid, har eg yvirraskandi hugsadi um hvat eg bílagdi. Eg valdi rækjusalat, fitnesskýlling í stadinfyri búff og so fór eg einafer upp at fáa mær ís (tag selv is) og át hann eingong ikki upp (klapp på skulderen). Hettar er kanska tekin um at eg eri farin at hugsa í adrar banar.
Eisini eftir at eg eti morgunmat, føli eg at eg ikki eri líka svong og lekkursulten.
Fyri meg hevur tad verid ein lætti ikki at bædi trena og broyta matvanar. Nú tá eg havi broytt matvanar og gjørt tad í eina tíd so fari eg spakuliga at taka motión inn í myndina.
Av tí at eg havi verid nidri í 1 mána og skal verda her í ein avtrat, so haldi eg at tad er lættari at finna rávørur til at gera sunnan kost. Eisini havi eg tuga mammu mína vid at broyta lívsstíl og tad hjálpir at hava onkran sum minnir ein um at verda sunnur og motiverar ein.
Vónandi er hettar ein motivatión til tín sum vil av vid nøkur kilo, men veit ikki hvar tú skalt byrja.
Góda weekend
BWinther <3


text:
Ovast mín egna mynd, "Tvey", tikin í Tórsbyrgi við støði í sanginum um "Sóljugentuna". Niðriundir sæst myndin "Tvey" hjá Metu C Palle, tikin á Føðideildini. Báðar myndir eru tiknar foto-maratondagin 12. juli (Myndir: Birgir Kruse og Meta C. Palle)
Leygardagin 12. juli skipaðu Kovboyfilm og Dimmalætting fyri Fotomaraton frá klokkan 13:00 til 18:00. Givnað evnið var TVEY. Thomas Koba Jensen greiddi frá, hvat var loyvt og ikki. Eitt ótrúliga stuttligt tiltak, sum fekk avbera góða undirtøku.
Ein annar luttakari í Fotomaraton var eisini úr Tórsbyrgi, Meta C. Palle. Meta tók myndina TVEY á Føðideildin, har hon starvast.
Mín mynd er tikin í Tórsbyrgi. Umframt at halda meg til givna evnið TVEY, tók eg grundstøði í sanginum um Sóljugentuna, ið byggir á norska sangin um Blåveispiken. So sigi eg ikki meir. Tí bert summardáin og sóljan kasta litir og vita at siga hvat hendi, tá reiggjan slitnaði. Ein illavorðin mynd.


text:
Guadalest
Vit fara ein túr til eitt kent stað
Guadalest , her flýggaði
fólki undan sjórænarum fyri langari tíð síðani
Guadalest liggur í einum dali við sera høgum fjøllum rundan um, tey eru uml
1100 metrar høg. Guadalest gamli býurin, sum vit vitja
er heilt uppi á stóra steininum, húsini niðanfyri eru nýggari
Man koyrir leingi niðan eftir einari brekku og so koyrir man nokso leingi
omaneftir aftir. so eru vit her
Hettar er einasta inngongd til býin, tvørtum ígjøgnum ein stein
So eru vit innanfyri, inngongin sæst aftanfyri :o)
Vatnið er mega mega blátt, verður nýtt til drekkivatn
Hettar er so mitt í Guadalest
Kirkjan mitt í bygdini
Ein fangakjallari
Hettar er inni í slottinum
Kirkjugarðurin er ikki sum í Føroyum
Ein gamal kirkjugarður
Ein fínur túrur :o)


text:
Finestrat6 frá uml 17 sept.........
Vit eru hjá Nelly spansk læraranum.
James Sutherland frá Fraserburgh á vitjan, mamma hansara eigur eini hús her á
leið. Her plaga vit at sita tí her er internet at fáa,
so her keypi eg fisk
Gudmundur hevur ein skúlavin á vitjan, Jonathan eitur hann mamman er frá
Norra og pápin frá Cuba. Teir spældu frá kl 15 til kl 22 tá vit koyrdu hann heim
aftur
Gudmundur og Jonathan spæla í svimjihylinum
filmur1
filmur 2
Teir hyggaðu sær óført
Gudmundur og Baldur spæla mingolf í La Marina
So hava vit endiliga funni okkara næsta heim her í Spania, vit ætlaðu at fáa
eini hús men tað vísir seg ikki at verða so lætt, oftani eru tey langt frá øllum
og eitt sindur oyði
So vit hava valt hesa íbúðina á aðru hædd, spyldurnýggj vit eru tey fyrstu at
búgva í henni, mega lækkurt, síggja beint niður í hylin og strondina
Í kjallaranum er innandura hylur, savna, brúsur, bilhús og annað.
Elevatorur koyrir frá bilhúsinum upp til íbúðina, deiligt at bilurin stendur inni :o)
Her eru vit á veg niðan til matstaði at fáa okkum pizza, tær eru mega góðar
har :o)
Her eri eg í ferð við at keypa fisk, ja ja tað riggar fínt at keypa
allastaðnis. Beint her er internet, men annars havi eg ein dongul til interneti
Gudmundur er bjóðaður í føðingardag hjá einari gentu í klassanum, hann dámdi
so væl hettar korti og hevur skrivað á sponskum á korti :o)
Hettar er í pakkanum
Meðan Gudmundur er í føðingardag, eta vit kinesiskan mat
Føðingardagurin var hildin í Mc Donald í Albir, har er eitt serligt høli til
slíkt við góðum møguleikum at hygga sær
Øll fingu gávu frá føðingardags-barninum, eitt sindur ørðvísi enn heima :o)
Jonathan kom við okkum báðar vegir
So eru vit og spæla golf, Gudmundur dámar væl golf
Hann er óførur, hann samlaði spannirnar upp
So er fríggjadagur og Gudmundur hevur vikuskifti, mega langt eitt líka til
mikudagin. Tað er Fiesta og øll hava frí tað er sum á Ólavsøku :o)
FILMUR
Líka at fáa okkurt at drekka áðrenn vit fara heim at grilla hmmmmmmm :o)
Meðan grillin er útá spælir Gudmundur okkurt fótbólts-spæl :o)
So er Jonathan aftur og vitjar, her sæla teir Pokemon kort
Eisini svumu teir eina góða løtu, til mamma bjóðaði heitar bollar
So ein tú at koyra karting
FILMUR
Altíð stuttligt at koyra karting
meðan mamma fór at kóka døgurða, fóru vit til golf eina løtu
Tað sær út til at teir eru sera troyttir av at spæla golf :o)
Í morgin er Gudmundur bjóðaður heim til Jonathan
Nú hevur Gudmundur verði hjá Jonathan í ein tíma og vit vita ikki hvat vit
skulu finna uppá, vit duga slett ikki at hann ikki gongur um beinini hjá okkum.
Kanska vit fara inn
til Altea, her er FIESTA, tað er sum Ólavsøka og varar hon tað mesta av einari viku " Festes del Santíssim Altea 2011"
Meðan Gudmundur er hjá Jonathan, eru vit ein túr í Altea
Eisini koyrdu vit ein biltúr niðan á Altea Hills, har eru sera høgt og mega
flott hús
Sólin um at fara niður klokkan er 19:10 her í Spania
Húsini eru mega flott her uppi, her havi eg sooma eitt í rúgvuni
Gudmundur ger skúlating, rokning
Bobby slappar av :o)
So gera vit klárt at flyti til íbúðina í Altea
Laila vaskar
Nú skínur alt sum tað er :o)


text:
Veðurmerki
Veðurmerki er tekin ella merki, ið kann eygleiðast í náttúruni, og sum var hildið at geva ábending um veðurlagið. Tað kundi vera at eygleiða, hvussu kríatúr bóru seg at, t.d. at seyður stoytir uppundir kulda, ella tað kundi vera at meta um komandi árstíð eftir hvussu veðrið roynist ein ávísan dag, t.d. at sum fyrsti hundadagur er, soleiðis fer summarið at vera.
Veðurmerki knýtt at døgum:
- sum fyrsti hundadagur er, soleiðis fer summarið at vera.
Veðurmerki knýtt at djórum:
- Tá seyður stoytir, er kuldi væntandi.
- Tá ketta vaskar sær upp um oyruni, er regn væntandi


text:
Vit hava tann mest orkusparandi føroyska ketilin, sera orkusparandi, friðarligur og gevur nógv heitt vatn til brúsuna.
L28 - 20 stór kw, nógv heittvatn, - ótrúliga økonomiskur.Hgv hava gjørt ketilar í fleiri ár, og gjørt nógvar royndir á hesum økinum. Tekninski framburðurin á hesum økinum er stórur, og vit hava seinastu árðini havt sera góð úrslit við nýggjasta ketlinum ið vit nevna L28.
L28 er ein rørketil ið er sera økonomiskur, ljóðleysur og umhvørviðsvinarligur, og so er hann eitt spæl at reinsa. Runt brennikamar gevur einastandandi góða forbrenning, og hitaflatan er væl drúgvari enn t.d kantut brennikamar.
Allar hitaflatur í L28eru vatnkøldar, og roykurin verður leiddur gjøgnum rundar roykrásir ið somuleiðis eru vatnkøldar, og sum hava roykleiðarar í.
L28 hevur "3 treks forbrenning" , tvs. At roykgassið verður leitt gjøgnum flammuna eina ferða eyka áðrenn tað ferð út í skorsteinin, og tí fæst ein betri og reinari forbrenning. Alt hetta við rundum brennikamari, rundum roykrásum, og effektivum roykleiðarum, gerð at hitaflatan verður óvanliga stór fyri ein ketil av hesari støddini.
L28 tekur uml. 150L av vatni.
Hetta gerð at koparspiralurin til heita brúksvatni, verður heitaður væl og virðiliga upp alla tíðina, so at nógmikið er av heitum vatni.
At nógv vatn er í ketlinum, gerð eisini at oljufýringin gongur eitt sindur longri hvørja ferð, men stendur nógv longur still.
Hetta hevur við sær at tað verða færri start/stopp og harvið nógv minni dálking, bæði av ketlinum, men eisini av umhvørvinum.
L28 hevur eina gangorku uppá min. 95% og er tí á toppinum tá tað snýr seg um orkusparing. Ketilin er eisini fyrireikaður til hitavekslara, ella annað ið skal hava ketilhita áðrenn shuntin. Ketiltermostatur, yvirkókstermostatur, shuntur og hydrotermometur eru sjálvandi innbygd í ketilin, og øll rør verða førd undir lokinum ið lætt kann takast av.
Roykrør og vinkul við reinsilúku fylgja við ketlinum, og vinkulin verður settur niður á ketilin aftast við kantin.
Størri ketlar
Hgv hava eisini størri ketlar.
hesir hava somu konstruktión sum L28, og fáast við ella uttan útgerð til brúksvatn.
Spyr okkum um størru ketlarnar.


text:
Samlaða útflutningsvirðið av fiskavørum er seinastu árini vaksið nógv. Í 2010 fór útflutningsvirðið fyrstu ferð upp um 4 mia. kr., og í dag er tað oman fyri 8 mia. Seinastu 12 mánaðirnar hava vit útflutt fyri 8,4 mia. kr, upplýsir Hagstova Føroya.
Tað er serliga tann stóri vøksturin innan alivinnuna, sum er orsøkin til henda stóra vøkstur. Í 2008 útfluttu vit laks fyri 824 mió. kr. Í 2009 fór útflutningurin uppum eina mia. og var 1,2 mia. Seinasta árið hava vit útflutt laks fyri beint omanfyri 4 mia., og er laksur næstan helvtin av samlaða útflutningsvirðinum av fiskavørum.
Hóast laksaútflutningurin er fremsta orsøk til stóra vøksturin, hevur eisini verið stórur vøkstur í útflutta virðinum av uppsjóvarfiski og serliga av makreli og sild.
Útflutningsvirðið av makreli er meir enn fýrfaldað síðan 2007, og av sild er tað meir enn trífaldað. Seinasta árið hava vit útflutt markrel fyri 1,1 mia. og sild fyri hálva mia. kr.
Kelda og lesið meira HER


text:
Tjernobyl vanlukkan
Ólukkan á kjarnorkuverkinum í Tjernobyl hendi leygardagin 26. apríl í 1986. Býurin er í Norðurukreina, tætt at markinum til Hvítarusslands og í nánd av býnum Prypiat. Ukreina var tá lýðveldi í táverandi Sovjetsamveldinum. Ólukkan, ið verður roknað sum heimsins versta kjarnorkuólukka, hevði við sær, at Reaktorur IV sprongdist, og tá hann ikki var bjálvaður - við tjúkkum betongi ella øðrum geislatálmandi tilfari, um ólag skuldi hent - hevði sprongingin við sær, at skýggj við geislavirknum avfalli fóru út í rúmdina.
Við vindi og avfalli spjaddist hetta útlátið yvir partar av Vestursovjetsamveldi, Evropa, Norðurlond og heilt til eystara part av Amerika. Stórir partar av Hvítarusslandi, Russlandi og Ukreina vórðu illa dálkaðir og 336 000 fólk máttu flytast burtur og hýsast aðrar staðir. Mongdina og um hvussu stórt øki, geislavirkið avfall spjaddist, valdar ivi um. Sambært eini sveisiskari frágreiðing, endaði 60 % av avfallinum í Hvítarusslandi, meðan grønir flokkar og umhvørvisfelagsskapir í Evropa vilja vera við, at helmingurin av avfallinum endaði uttan fyri tey trý fyrrverandi Sovjetlýðveldini.


text:
Námsætlan
Í 2008 gjørdu vit saman eina námsætlan fyri allan stovnin. Ein námsætlan er ein ætlan, har vit gera okkum og øðrum greitt, hvat vit ynskja at menna saman við børnunum. Námsætlanin verður endurskoðað eina ferð um árið.
Endamálið fyri stovnin er at skapa trivna og menning fyri bæði børn, foreldur og starvsfólk. Vit vilja, at børnini mennast sálarliga og kropsliga.
Hvat vilja vit náa?
Námsætlanin er sett upp í øki:
- Persónligar førleikar.
- Sosialar Førleikar.
- Skapandi evni.
- Heilsa og rørsla.
- Mál og samskifti.
- Náttúra og umhvørvi.
Vit hava arbeitt við hesum stig fyri stig og hava fordjúpað okkum i evnunum.
Námsætlan hjá Býlingshúsinum undir Brúnni.pdf


text:
Verandi støða sampakkar illa við hugsjónirnar um ein ríkisfelagsskap
Politikkur06-04-2017 - 14:13 - Jóanis Albert Nielsen
Føroyingar hava ikki eins góðar møguleikar at fáa ískoyti til at ansa egnum børnum i Danmark, sum danir, EU-borgarar og EØS-borgarar hava. Sjúrður Skaale hevur sett spurnartekin við hetta, og danski ráðharrin lovar nú, at trupulleikin verður tikin við í arbeiðnum við einum lógaruppskoti, sum verður borið í Fólkatingið í vár.
Danska lógin um ansingartilboð (dagtilbudsloven) gevur rætt til eitt ískoyti til teirra, ið vilja ansa egnum børnum. Fyri føroyingar og grønlendingar er hetta millum annað treytað av uppihaldi í Danmark í sjey av seinastu átta árunum. Uppihald í øðrum parti av Ríkinum – also í Føroyum ella Grønlandi – telur ikki við í uppgerðini av teimum sjey árunum. Samstundis er uppihaldskravið als ikki galdandi fyri EU-borgarar og EØS-borgarar, um hesir borgarar eftir EU-rættinum hava krav uppá ískoytið.
- Eg skilji væl, at man gevur egnum borgarum ein framíhjárætt.Tað gera vit eisini í Føroyum. Men í mínari verð sampakkar tað illa við hugsjónirnar um ein ríkisfelagsskap, um man gevur borgarum uttanfyri felagsskapin betri rættindi enn borgarar innanfyri felagsskapin hava. Hetta havi eg støðugt víst á og tí er tað gleðiligt, at danska stjórnin longu í vár tekur trupulleikan við í lógararbeiðið, sigur Sjúrður Skaale, fólkatingslimur fyri Javnaðaflokkin.
Fríggjadagin í farni viku setti Sjúrður Skaale danska barna- og sosialráðharranum, Mai Mercado, tveir spurningar um málið. Ráðharrin hevur nú svarað fólkatingsliminum.
- Eg kann visa til, at stjórnin á vári 2017 kemur við einum samlaðum útspæli á ansingarøkinum. Tað hevði verið natúrligt at umráða spurningin í hesum høpinum, sigur Mai Mercado millum annað.
- Eg fari at fylgja málinum komandi tíðina og fari at gera mítt til at tryggja, at ein verulig broyting verður framd ikki bert í orðum, men eisini í verki, sigur Sjúrður Skaale.


text:
Klinikkassistent / hjálparfólk til PETRI Tannklinikk
Vit sóknast eftir einum klinikkassistenti / hjálparfólki at byrja skjótast gjørligt, ella eftir avtalu. At byrja við er talan um tríggjar dagar um vikuna, seinni skal roknast við at tørvurin er fýra til fimm dagar um vikuna. Møguleiki er fyri føstum starvi, og at fara í læru til klinikkassistent, eftir at ávís royndartíð er farin.
Vit bjóða tær eitt trygt og gott starv, við góðum starvsfeløgum og møguleikum at førleikamenna teg. Í byrjanini fevnir arbeiði mest um at hjálpa til ymsa staðni á klinikkini, við m.a. at reinsa arbeiðstól og at læra at assistera tannlæknum í teirra arbeiði. Við tíðini koma aðrar vanligar arbeiðsuppgávur á eini tannlæknastovu, so sum at taka sær av móttøkuni, stýra avtalubókum hjá viðgerðarum, arbeiða í sterilisatión, taka ímóti vøru og stýra lagrinum v.fl.
Vit vænta av tær, at tú møtir vælupplagdur og stundissliga til avtalaðar tíðir; at tú hevur gott næmi og ein natúrligan áhuga fyri fakinum; at tú sjálvur tekur stig til at søkja meira vitan og læra meira um fakið; at tú sjálvur tekur stig til at finna nýggjar og betri arbeiðsgongdir í tí dagliga; at tú sjálvur ert førur fyri at síggja og veita neyðuga hjálp til starvsfelagaðar, og at tú tekur móti avbjóðingum við einum jaligum og uppbyggjandi hugburði.
Arbeiðsplássið liggur væl fyri mitt í Havnini, í Rabarbukvarterinum beint við gamla kommunuskúlan, í einum gomlum sermerktum og sjarmerandi bygningi.
Vit eru eitt toymi av tannlæknum, tannrøktarum, tannteknikara og klinikkassistentum, sum tú kemur at arbeiða tætt saman við í gerðandisdegnum. Tónin millum starvsfólkini er óformligur, og vit eta javnan morgunmat, døgurðar o.a. saman, sum arbeiðsplássið syrgir fyri. Av og á fara vit á útferðir, skeið o.a., umframt at starvsfólkini sjálvi kunnu tilrættisleggja ymisk felags tiltøk saman.
Vit gleða okkum at hoyra frá tær, skjótast gjørligt.
Formligu krøvini til at fara í læru sum klinikkassistentur / tannklinikkatstøðingur eru, fráfaringarroynd fólkaskúlans og eitt hálvt ára starvstíð á tannklinikk. Full løn verður givin í lærutíðini, sum er trý ár.
Send umsókn, skjótast gjørligt, til petri@petri.fo
Vit eggja øllum ið lúka formligu krøvini og brenna fyri fakinum at søkja, eisini teimum ið áður hava søkt hjá okkum, og á tann hátt hava víst áhuga fyri fakinum. Allar umsóknir verða viðgjørdar sakliga og í fullum trúnaði.
Ynskir tú at hoyra meira um starvið, ella hevur tú aðrar spurningar, ert tú vælkomin at venda tær til Hans Marner á telefon 212518, ella við at senda ein teldupost á petri@petri.fo


text:
Klaguvegleiðing
Mál okkara er, at kundar í Norðoya Sparikassa, fáa holla ráðgeving og harvið ta viðgerð, ið hóskar best ynskjum, ætlanum og tørvum teirra.
Tað kann tó koma fyri, at tú ikki ert nøgd/ur við ta viðgerð, tú hevur fingið í Norðoya Sparikassa. Um so er, ert tú vælkomin at seta teg í samband við kundaráðgevan hjá tær. Um málið kann verða loyst á henda hátt, er tað besta loysnin fyri báðar partar.
Ert tú ikki nøgd/ur við viðgerð okkara í málinum, kanst tú senda eina skrivliga klagu til klaguábyrgdarhavaran í Norðoya Sparikassa. Klagan kann sendast við telduposti til klagur@ns.fo ella sum bræv til:
Norðoya Sparikassi
Att.: Klaguábyrgdarhavari
Ósávegur 1
Postboks 149
FO-710 Klaksvík
Um tú framvegis ikki ert nøgd/ur við avgerðina, kanst tú senda eina klagu til peningastovnskærunevndina: www.pengeinstitutankenaevnet.dk.
Oyðublað til klagur:


text:
- Tímarnir, ið verða latnir KT-vørðum, fara fyri ein stóran part til røkt av tólum í staðin fyri til at arbeiða námsfrøðiliga við kunningartøknini, sigur Rigmor Dam, landsstýriskvinna í samrøðu við Skúlablaðið.
Síðstu árini hava nógvir skúlar gjørt stórar íløgur í kunningartøkni; hvørja ferð ein kommuna keypir teldur ella teldlar, letur Mentamálaráðið tímar til KT-vørðir, sum verða brúktir til røkt av hesum útbúnaðinum. Stendur tað til landsstýriskvinnuna, var skipanin øðrvísi, tí telduútbúnaður er øki og ábyrgd hjá kommununum, og sostatt átti tað eftir hennara tykki at verið kommunurnar, sum rinda fyri røktina av tólunum, skivar skulabladid.fo í broti úr longri samrøðu, sum er prentað í Skúlablaðnum.
Kelda og lesið meira HER


text:
Randi Ward er amerikanskur høvundur og fotografur, sum hevur búð í Føroyum og í Íslandi, tey seinastu 10 árini. Tað er hon, sum hevur skrivað hesa fínu eygleiðing í The Island Review. Hon leggur út við at siga eitt sindur um, hvør politiska støðan er í dag, hvussu hon hevur verið og greiðir einum lesara, sum onki veit um Føroyar frá, hvat hetta er fyri eitt land, vit liva í.
Háskúlamenninir, Karsten Hoydal, Janus og Hans Andrias Djurhuus, Jørgen Franz Jacobsen, William Heinesen, Regin Dahl, Steinbjørn B. Jacobsen og nógvir aðrir góðir menn og onkur kona við hava bygt tjóðina, hava skapað føroyska samleikan. Tað eru ikki politikarar, ið skapa nakran føroyskan samleika, men høvundar og onnur listafólk við. Hesi eru tey, ið geva tjóðini ein frammaná, tá ið hon hevur hetta fyri neyðini, og tað eru tey, sum flyta mørkini, tá ið samfelagið gerst ov fastlæst í somu virðunum.
Randi Ward hevur tikið fram nakrar av teimum frægu, núlivandi høvundum, skrivað stutt um teir, og sett teir saman við greinini.
Øll greinin kann lesast her.
OMR


text:
Lestrartíð: 2-4 ár
Umsóknarfreist: 1. august og 15. januar á Glasi og august á Kambsdali
Skúlabyrjan: august á Glasi og septemeber á Kambsdali
Útbúgvingarstovnur: Miðnám á Kambsdali
Útbúgvingarstaður: Tórshavn,Kambsdalur
Akademiútbúgvingin, stytt AÚ, er parttíðarútbúgving, ið er til tín, sum hevur starv og vilt hava eina framhaldsútbúgving, ið er vinnurættað og gevur tær førleikar, ið tú kanst brúka í verandi ella komandi starvi í privatum virki ella á almennum stovni.
Útbúgvingin er smidlig og kann tískil lagast til títt starv, tíni ynski og tín tørv. Útbúgvingin er skipað soleiðis, at til ber at taka eina samlaða útbúgving ella at taka einstøk modul.
Útbúgvingin er sett saman av 6 modulum, og tú kanst velja ávísa breyt við fleiri valmøguleikum á hvørjari breyt.
Á hvørjari breyt eru 2–3 kravd modul (lærugreinar), 2–3 valmodul (vallærugreinar) og endalig verkætlan, til samans 6 modul.
Til at verða upptikin á akademiútbúgvingina krevst:
1. Ein av hesum útbúgvingum:
a. FHS við lærutíð ella
b. onnur grundútbúgving fyri vaksin ella
c. gymnasial miðnámsútbúgving ella
d. onnur viðkomandi útbúgving, ið svarar til eina av teimum nevndu og
2. Tvey ára viðkomandi vinnulívsroyndir.
Útbúgvingin gevur tær møguleika at førleikamenna teg í verandi ella komandi starvi. Eftir lokna akademiútbúgving kanst tú taka framhaldsútbúgving á diplomstigi t.d. diplomútbúgving í leiðslu. Við serligari lærugreinasamanseting hava lesandi við akademiútbúgving møguleika at lesa HD 2. part.
Glasir, Marknagil – www.glasir.fo
Miðnám á Kambsdali – www.kambsdalur.fo